Zo slovenskej tlače ● Marec (III.) 2013 ● Monitor
http://www.oslovma.hu/index.php/sk/monitoring/167-monitoring1-monitoring1/982-zo-slovenskej-tlae-marec-iii-2013-monitor
http://www.oslovma.hu/01-Imro-Ment/ImroInfo/2013/ImrSlT08.rtf
Maďarsko očakáva slovenské ospravedlnenie - Dobrodruh Matolcsy - „Európa sa pokúša o puč v Maďarsku“ - Ocenili antisemitského novinára - Odborníkov nahradili stranícke kádre - Po snehovej kalamite - Orbánov mediálny výbor uznal prehru na úkor kritického rádia - Kamoši Jobbiku na Slovensku - Maďarskú ústavu kritizovala OSN - Koniec delenia moci? - Ministerskú cenu Dobré susedstvo a porozumenie získali Renáta Deáková a István Käfer - Slovenská trieda len na žiadosť rodičov - Nový pápež - Konferencia Dolnozemskí Slováci - hranice určenia v Nadlaku - Dom Slovákov v Srbsku bol terčom útoku
Vybral a zostavil: Imrich Fuhl
Páči sa mi to: www.oslovma.hu
Maďarsko očakáva slovenské ospravedlnenie
19. marca 2013 - (tasr)
Ospravedlnenie Maďarom žijúcim na Slovensku by bolo cestou k vzájomnému slovensko-maďarskému zmiereniu a uzavretiu minulosti. Vyhlásil to dnes v Budapešti maďarský minister zahraničných vecí János Martonyi. Minister pre tlačovú agentúru MTI uviedol, že súhlasí so svojím slovenským rezortným partnerom Miroslavom Lajčákom, podľa ktorého v atmosfére posilňujúcej sa vzájomnej dôvery a pri intenzívnych slovensko-maďarských medzivládnych vzťahoch je možné nastoliť už aj témy, na ktoré mali obidve strany diametrálne rozdielne názory. Martonyi tak reagoval pre MTI na pondelňajší rozhovor Miroslava Lajčáka pre český denník MF DNES. Šéf slovenskej diplomacie pre denník okrem iného vyhlásil, že Slovensko je na dobrej ceste dohodnúť sa s Maďarskom na uzavretí spornej témy Benešových dekrétov. Maďarský minister pripomenul, že počas rozhovorov s Lajčákom v Bratislave minulý týždeň sa potvrdilo, že vyriešenie otvorených záležitostí je záujmom oboch strán. Martonyi vyjadril radosť, že slovenský minister pripustil možnosť riešenia problému dekrétov podobne, ako tomu bolo v prípade česko-nemeckého zmierenia.
Právni poradcovia rezortov diplomacií rokovali v Budapešti
19. marca 2013 - (tasr)
Podľa dohody ministrov zahraničných vecí Slovenskej republiky a Maďarska z 1. júna 2012 sa dnes (19. marca 2013) po druhý raz stretli v Budapešti právni poradcovia Ministerstva zahraničných vecí a európskych záležitostí Slovenskej republiky a Ministerstva zahraničných vecí Maďarska. Právni poradcovia sa zamerali na identifikáciu prvkov medzinárodného práva relevantných pre otázku štátneho občianstva. Dohodli sa na treťom stretnutí, ktoré sa uskutoční v júni 2013 v Bratislave.
Košice - UNLP a maďarské nemocnice budujú telemost v prospech pacientov
Košická Univerzitná nemocnica L. Pasteura (UNLP) v spolupráci s maďarskými nemocnicami realizuje projekt vytvorenia telerádiologického a telekonzultačného systému v oblasti Košíc a Miškovca:
http://www.hlavnespravy.sk/kosice-unlp-a-madarske-nemocnice-buduju-telemost-v-prospech-pacientov/81184/
Slabý forint láka ľudí za hranice
19. marca 2013 - (Pravda)
Počet Slovákov v maďarských obchodoch pri hraniciach začal opäť výrazne stúpať. Vďaka čoraz slabšiemu forintu totiž nakupujúci ušetria na bežných nákupoch v niektorých prípadoch aj desiatky eur. Viac slovenčiny postrehol napríklad Bratislavčan Peter, ktorý do Mosonmagyaróváru vyrazil na bežný nákup. „Ja sem chodievam pravidelne, lebo tu majú skvelú pikantnú aj neštipľavú klobásu. Ale vždy, keď ľudia dostanú za jedno euro viac ako tristo forintov, razantne stúpne počet Slovákov,“ mieni Peter. Podľa zistení denníka Pravda môžu Slováci aktuálne na bežnom nákupe ušetriť zhruba štvrtinu. Zo šestnástich druhov tovarov, ktoré sme porovnali, boli na Slovensku lacnejšie iba párky, margarín a jednorazové detské plienky. Rovnako zaplatili nakupujúci iba za svetlé pivo českého pôvodu. To boli dôvody, prečo za nákup, ktorý stál v jednom z bratislavských hypermarketov viac ako 50 eur, bolo potrebné zaplatiť za maďarskými hranicami len necelých štyridsať eur. Jednoznačne najväčší rozdiel bol medzi cenami zeleniny, ktorú bolo možné v Maďarsku nakúpiť zhruba za polovičné ceny. Podľa prezidenta Potravinárskej komory Slovenska Daniela Poturnaya sú za tým okrem nižšej DPH a slabšieho forintu ešte ďalšie príčiny. „Významným faktorom je politika obchodných reťazcov. Tie v Maďarsku s najväčšou pravdepodobnosťou znižujú ceny potravín na úkor svojich ziskov, keďže v Maďarsku je oveľa nižšia kúpyschopnosť obyvateľstva ako v iných členských štátoch, Slovensko nevynímajúc,“ zdôvodňuje Poturnay.
Nedostatok odbornosti - Monetárny dobrodruh Matolcsy
19. marca 2013 - (Éva Várhegyi - komentare.sme.sk)
Na čelo Maďarskej národnej banky prišiel človek, ktorý až doteraz nepreukázal, že by vedel, čo je úlohou bankového systému. Naplnil sa najhorší scenár zmeny šéfa Maďarskej národnej banky. Šesťročný mandát získal György Matolcsy, ktorý už ako hlavný ekonomický politik Orbánovej vlády zlyhal: svojimi neortodoxnými metódami nielenže nedostal maďarskú ekonomiku na dráhu rastu, ešte ju naopak postrčil na ceste z kopca. Sľubovaný sedempercentný rast nezaistil ani ako minister hospodárstva Orbánovej vlády z rokov 1998 až 2002, v roku 2010 napriek tomu dostal plnú moc na zmenu ekonomickej politiky a k rezortu hospodárstva získal aj financie. Viktor Orbán našiel v Matolcsym spoľahlivého partnera pre svoju voluntaristickú politiku a na ekonomický „boj za slobodu“ proti západnému svetu. Aby mal voľné ruky pre „neortodoxnú politiku“, vyprevadil Matolcsy už v roku 2010 z Maďarska Medzinárodný menový fond a ignoroval varovania Európskej komisie. Rast ekonomiky chcel naštartovať tak, že zaťažil práve odvetvia, ktoré ťahali hospodárstvo: banky financujúce ekonomiku alebo sektory realizujúce najväčšie investície, ako telekomunikácie, energetika a obchod. Darmo sa však snažil plátať diery v rozpočte mimoriadnymi daňami, nedokázal udržateľne stabilizovať štátne financie. Ekonomiku neoživili ani peniaze navyše, ktoré rovná daň z príjmu ponechala u bohatších. Už aj tak klesajúce investície začali pre nevypočítateľnosť neortodoxnej hospodárskej politiky nevídane padať. Púšťanie žilou bankám a ďalšie opatrenia, ktoré podkopávajú dôveru investorov, spustili odlev kapitálu a oslabili úverovanie, čím ohrozili aj dlhodobý vývoj ekonomiky. György Matolcsy teraz dostal príležitosť rozšíriť svoju neortodoxiu aj na monetárnu politiku, čím môže naštartovať ťažko zvrátiteľný negatívny vývoj. Na čelo „banky bánk“ prišiel človek, ktorý zatiaľ nevykazoval žiadne známky toho, že by vôbec chápal, aká je úloha bankového systému. Bezstarostne vypovedal dohodu uzavretú s bankovým zväzom v záujme naštartovania rastu len preto, aby zvýšil príjmy rozpočtu zachovaním brutálne vysokej bankovej dane a ďalším zdanením finančných transakcií, ktoré sa týka skoro každej finančnej operácie. Teraz hrozí bankovému sektoru novým nápadom, že banky nebudú môcť prebytočné peniaze neobmedzene ukladať do dvojtýždenných dlhopisov národnej banky, čím by upchal najdôležitejší kanál, cez ktorý môže centrálna banka uplatniť svoju sadzobnú politiku. Chcel by tým banky primať, aby úverovali hospodárstvo, tieto peniaze však končia v Maďarskej národnej banke práve preto, lebo pre zlé ekonomické vyhliadky nie sú možnosti na ich komerčné požičiavanie. Matolcsy už v minulosti hlásal, že oživenie ekonomiky si vyžaduje strategické spojenectvo medzi vládou a centrálnou bankou. Nie je však jedno, ako ho dosiahne. Podľa zákona je národná banka povinná podporovať hospodársku politiku vlády, kým tá neohrozí jej prvotný cieľ - cenovú stabilitu. Rýchlejšie znižovanie úverových sadzieb v záujme oživenia ekonomiky však môže mať cez oslabovanie forintu inflačný vplyv a podobný dosah môže mať aj financovanie vládnych cieľov cez centrálnu banku. Dôveru investorov môžu oslabiť aj avizované nápady na využitie devízových rezerv, maďarskú menu napríklad okamžite oslabilo naznačenie zámeru konvertovať devízové úvery obyvateľstva na forinty. Na ochranu pred ničivými dosahmi krízy dnes centrálne banky v mnohých krajinách používajú nekonvenčné nástroje. Matolcsyho prevzatie moci v MNB však prináša vážne riziká. Bez potrebnej odbornosti sa centrálna banka môže uchýliť k nástrojom, ktoré sa síce inde osvedčili, v zraniteľnej maďarskej ekonomike však môžu vyvolať nežiaduce javy. V Maďarsku napríklad recesiu nesprevádza deflácia, spustenie tlačiarne na peniaze tak môže ľahko priniesť inflačné riziká a dokonca i útek kapitálu. Riziko rastie, ak monetárna politika stojí na nevypočítateľných a nepremyslených nápadoch. Pri povahe nového šéfa banky je značná šanca, že sa tak stane. Matolcsy zjavne nechápe, že pre šéfa centrálnej banky je vypočítateľnosť a dôveryhodnosť ešte dôležitejšia, než bola pre ministra hospodárstva. Doteraz nedokázal formulovať pre ekonomických aktérov jasné a koherentné postoje, čo sťažuje prevod monetárnej politiky a dosiahnutie cieľov centrálnej banky. Rétoricky sa síce môže hlásiť k udržaniu cenovej stability, svojou aktivistickou politikou na oživovanie ekonomiky ju však ohrozuje. Dôvere vo forint nepomáha ani to, ak radikálnymi personálnymi zmenami oslabuje odbornú úroveň a dôveryhodnosť vedenia centrálnej banky. Aká bude monetárna politika MNB pod novým vedením, sa dozvieme v ďalších týždňoch. Minulosť, povaha, doterajšie názory a lokajská vernosť jej nového prezidenta voči premiérovi však neveštia veľa dobrého.
Guvernér MNB Matolcsy urobil po nástupe významné personálne zmeny
18. marca 2013 - (tasr)
Pred dvoma týždňami (4. marca 2013) prevzal bývalý minister hospodárstva György Matolcsy funkciu guvernéra Národnej banky Maďarska (MNB). Reuters s odvolaním sa na anonymné zdroje uviedol, že jeho prítomnosť v centrálnej banke sa už výrazne prejavila. Za pár dní jeho prítomnosti už z nej odišli najrešpektovanejší ekonómovia, šéf finančných analýz Áron Gereben a hlavná ekonómka banky Ágnes Csermelyová. Odišiel aj Péter Benczur, šéf oddelenia analýz. Absolvent Massachussettského technologického ústavu pôsobil v banke od roku 2001. Rozhodnutie sa oficiálne odôvodnilo tým, že banka chce počas svojej transformácie udržať mzdové výdavky pod kontrolou. Nahradili ich doterajší spolupracovníci bývalého ministra. Róza Nagyová predtým pôsobila na ministerstve hospodárstva a teraz sa stala vedúcou operatívnej kontroly a strategického plánovania. Nový guvernér MNB zatiaľ nenačrtol svoje predstavy, ako chce ústav viesť. Iba poznamenal, že sa zamýšľa nad novými nástrojmi, ktoré by mali pomôcť neduživej ekonomike. Ale jeho predchádzajúce úvahy o tom, ako by mala banka fungovať signalizujú, že Matolcsy nechce, aby sa v inštitúcii spochybňovali jeho plány. Investori sa však domnievajú, že centrálna banka by mala pôsobiť ako brzda vládnej (hospodárskej) politiky, ktorá oslabuje menu. Investori vyjadrujú obavy o nezávislosť centrálnej banky, keď sa jej šéfom stal blízky spojenec Viktora Orbána, ktorého EÚ a Spojené štáty obvinili, že podkopáva mladú maďarskú ekonomiku. Matolcsy ešte ako minister hospodárstva zvýšil dane pre banky a kľúčové sektory ekonomiky a znárodnil súkromné dôchodkové fondy a realizoval „neortodoxnú ekonomickú politiku”. Doterajšie zmeny signalizujú, že profesionálna kultúra banky, ktorá bola vysoko kvalifikovaným strediskom ekonomických analýz v Maďarsku, sa podľa zdrojov agentúry silno zmení. Hlavným rizikom sa stáva, že operácie banky budú menej transparentné, bude v nej menej odborných diskusií a nezávislosti. Zdroj poznamenal, že v nej panovala kultúra otvorenosti, ale v budúcnosti sa zrejme už nikto neodváži povedať, „pán guvernér, mýlite sa”. Nikto nevysloví názor, ktorý by sa odlišoval od názoru guvernéra alebo jeho zástupcov. Ešte skôr, ako Matolcsy zložil prísahu, povedal o riadení banky takmer to isté, čo Orbán po prevzatí vlády s vyše dvojtretinovou väčšinou v parlamente. Premiér argumentoval, že odstránil neporiadok, ktorý mu zanechali jeho socialistickí predchodcovia, znížil rozpočtový deficit a zastavil skĺzavanie sa Maďarska po gréckej ceste do bankrotu. Matolcsy odvolal dvoch viceguvernérov, Juliu Királyovú a Férenca Karvalitsa, ktorých vymenúvala ešte predchádzajúca vláda. Mohli by oponovať návrhom na monetárnu expanziu. Tretí guvernér, Matolcsyho pravá ruka, Adam Balog, dostane teraz podstatne viac priestoru na činnosť. Matolcsy vytvoril kabinet a aj nové oddelenie protokolu. Štruktúra banky sa hierarchicky skomplikovala. Tým sa stal guvernér ťažšie dostupným pre zamestnancov, a to povedie k spomaleniu rozhodovacieho procesu. Rýchlosť, s akou sa udiali zmeny, pracovníkov centrálnej banky šokovala, hoci zmena vedenia, prirodzene, vždy prináša niektoré zásahy do personálnej štruktúry inštitúcií. Zatiaľ sa takmer nič nevie o tom, ako bude banka komunikovať s médiami a s trhmi. Niektorí investori sa obávajú, že rýchle rozpustenie vrcholového manažmentu povedie k obmedzeniu diskusie. Tlačové oddelenie MNB však Reuters informovalo, že teraz sa neuvažuje o zmenách v komunikácii, „že tlač bude informovaná o jej činnosti vhodným spôsobom”. Matolcsy ako minister poskytol len niekoľko rozhovorov a tlačové konferencie zvolával zriedka. Nedostatok transparentnosti sa podľa ekonóma Nomury Pétera Montaltóa pravdepodobne presunie aj do centrálnej banky. Dodal, že zrejme dôjde k dramatickému zníženiu bankových analýz a kritiky vlády. Kľúčovým rizikom je, že sa politika zmien dostane zo zorného poľa, keď sa banka dostaneme na cestu „neortodoxnosti”. Od 1. marca, keď premiér Orbán oznámil, že sa Matolcsy stane novým guvernérom centrálnej banky, kurz forintu (HUF) klesá. Kým 20. februára stálo euro 291,31 HUF, dnes (18. 3.) podľa kurzu Európskej centrálnej banky stojí 305,11 HUF. V stredu (13. 3.) bol forint voči euru tento rok najslabší, keď klesol na 305,65 HUF.
Nové pravidlá rozdelenia dotácií na kultúru menšín pripravia ich zástupcovia
19. marca 2013 - (tasr)
O vytvorenie nových pravidiel pri prerozdeľovaní finančných prostriedkov v rámci dotačného programu Kultúra národnostných menšín sa postará dočasná pracovná skupina, ktorá bude pôsobiť pri Výbore pre národnostné menšiny a etnické skupiny (VNMES). Novú schému rozdeľovania dotácií by mala vytvoriť do konca októbra 2013. Zriadenie pracovnej skupiny vychádzalo z uznesenie VNMES, ktoré prijal na svojom zasadaní v decembri 2012. V pondelok 18. marca vymenoval predseda výboru, splnomocnenec vlády SR pre národnostné menšiny László Nagy (Most-Híd), šesť členov pracovnej skupiny. „Vychádzal som pritom z návrhov jednotlivých členov výboru, ktoré predložili do 14. marca,” uviedol pre TASR Nagy. Členmi pracovnej skupiny sa stali Zuzanu Kumanová za rómsku menšinu, Klaudiu Szekeres za maďarskú menšinu, Ján Lipinský za rusínsku menšinu a Hana Husenicová za českú menšinu. Katarína Bielik bude zastupovať poľskú menšinu a Ondrej Pöss nemeckú menšinu. „Ďalších troch členov pracovnej skupiny, expertov, ktorí nie sú členmi výboru, vymenujem v najbližšej dobe,” dodal Nagy. Podľa Nagya bude prvou a základnou úlohou dočasnej pracovnej skupiny analýza súčasného stavu a zadefinovanie všeobecného problému prerozdeľovania finančných prostriedkov v rámci dotačného systému. „Pracovná skupina zosumarizuje hlavné nedostatky a zadefinuje východiská, ktoré pomôžu prijať účinný systém opatrení a navrhnú riešenia pre vytvorenie nových transparentných pravidiel,” uviedol splnomocnenec. Pracovná skupina sa má po prvýkrát stretnúť v apríli, svoju činnosť by mala vykonávať do konca októbra 2013. Prerozdelenie dotácií z prostriedkov Úradu vlády SR na rok 2013, o ktorom sa rozhodovalo 29. januára, sa stretlo s viacerými nespokojnými reakciami. Poškodené sa cítili napríklad ruská a poľská menšina, ktorej bola dotácia oproti roku 2012 znížená o polovicu. Výhrady k súčasnému prerozdeľovaniu dotácií vyjadrili aj zástupcovia rusínskej a českej menšiny. Rozdelenie finančných prostriedkov vychádzalo z početnosti národnostnej menšiny i princípu pozitívnej diskriminácie menej početných národnostných menšín. V prípade každej menšiny boli skúmané aj individuálne podmienky, napr. kvalita projektov, ktoré sa uchádzali o dotácie.
„Európa sa pokúša o puč v Maďarsku“
László Kövér: Nie neústavnosť, ale zníženie príjmov nadnárodných monopolov je skutočným dôvodom kritiky Maďarska
18. marca 2013 - (tasr)
Štvrtá novela maďarskej ústavy poskytla medzinárodnému spoločenstvu novú zámienku pre pokus o puč voči vláde premiéra Viktora Orbána - v tomto prípade však nevôľu nevyvolala zmena ústavy, ktorá bola oproti predchádzajúcim bezvýznamnou, ale zníženie režijných nákladov domácností, tvrdí predseda maďarského parlamentu László Kövér. “Keby sme boli ticho a robili to isté, čo robili bajnaiovci, tak by sme mohli byť vzorovou demokraciou, ani pes by neštekol po našich zákonoch, schválených našou dvojtretinovou väčšinou, či ústave,” povedal predseda zákonodarného zboru v nedeľu večer v relácii verejnoprávnej televízie M1. Termín “bajnaiovci” použil Kövér podľa Gordona Bajnaiho, ktorý stál na čele maďarskej vlády v období rokov 2009-10. Maďarská vláda bude podľa Kövérových slov radšej riskovať svoj pád tým, že v záujme prosperity ľudí pôjde do konfliktov - ale svoje sľuby splní. “Jedinou šancou úspechu Maďarska je vyslobodiť krajinu z pasce dlhov, do ktorej sme sa dostali vďaka Bajnaimu, Ferencovi Gyurcsányovi a ďalším,” zdôraznil šéf maďarského parlamentu. Gyurcsány bol dvojnásobný premiér pred Bajnaim. Kövér podotkol, že terajšia maďarská vláda podporuje investície a kapitál, ak tieto vytvárajú pracovné miesta. “Na základe dohôd s Hornovou vládou dosiahli dodávatelia elektriny a plynu zisky v takej miere, aké boli zvyčajné v západnej Európe. Títo (dodávatelia) musia uznať, že by bolo dobré, keby to neboli práve maďarské domácnosti, čo majú najvyššie režijné náklady v Európe,” dodal predseda parlamentu. Gyula Horn vládol v období rokov 1994-98. Maďarská vláda nariadila od 1. januára 2013 desaťpercentné zníženie balíka režijných nákladov pre domácnosti a tento balík od polovice tohto roka ešte rozšíri. Predseda dodal, že maďarskú vládu kritizujú nielen zahraničné podniky, ktorých sa to týka, ale kritika prichádza aj zo stranícko-politických dôvodov, prípadne i z nenávisti. Kövér označil za nehorázne gesto, že predsedníčka bavorského parlamentu Barbara Stammová - politička tiež pravicovej Kresťansko-sociálnej únie (CSU) - na protest proti minulotýždňovému schváleniu novely maďarskej ústavy v stredu zrušila s ním plánovanú schôdzku.
Tisícky Maďarov demonštrovali proti „Viktátorovi“ Orbánovi
17. marca 2013 - (sita)
Okolo 4000 Maďarov v nedeľu v Budapešti demonštrovalo proti premiérovi Viktorovi Orbánovi na protest proti jeho autoritatívnej politike. Protestujúci niesli v rukách vlajky Európskej únie a transparenty označujúce Orbána za „Viktátora” v narážke na jeho údajné diktátorské sklony. Demonštráciu zorganizovala občianska skupina Milla, ktorej názov tvorí skratku z ústredného hesla Jeden milión za slobodu tlače v Maďarsku. Maďarský parlament, v ktorom koalícia premiéra Viktora Orbána disponuje dvojtretinovou väčšinou, v pondelok novelizoval ústavu štvrtýkrát od nástupu jeho vlády k moci v roku 2010. Medzi prijatými zmenami, ktoré vyvolávajú znepokojenie doma i v zahraničí, figuruje obmedzenie právomocí ústavného súdu ako aj opätovné zavedenie opatrení označených súdom za protiústavné. Opozícia hlasovanie bojkotovala, zatiaľ čo Európska komisia iba niekoľko hodín pred ním vyzvala Maďarsko na dodržiavanie demokratických zásad. Obavy z nových ustanovení okrem Bruselu vyjadrila taktiež Rada Európy.
Na stráž!
17. marca 2013 - (Péter Hunčík - komentare.sme.sk)
V Komárne v istej kaviarni už dva roky funguje občiansky klub, ktorého zakladatelia si pozývajú známe osobnosti, aby s nimi prediskutovali rozličné udalosti sveta. Počas klubových večerov sa často rozvinie tvrdá výmena názorov medzi hosťom a „jednoduchými“ členmi klubu. V normálne fungujúcej spoločnosti je to aj v poriadku. Jedna strana tvrdí niečo, druhá si ju vypočuje a buď jej názor prijme, alebo s ňou bude polemizovať. Vedúci klubu naposledy pozvali Ferenca Gyurcsánya, bývalého maďarského premiéra. Pravda, vedeli, že to bude mimoriadne ostrá diskusia, lebo Gyurcsány je v menšinovom spoločenstve veľmi nepopulárny, veď v referende, ktoré sa v Maďarsku uskutočnilo v roku 2004, agitoval proti prijatiu dvojakého občianstva. Usporiadatelia chceli, aby Gyurcsány verejne povedal a obhájil svoje stanovisko, ak to dokáže, lebo mu našli takého partnera do diskusie, ktorý prijal maďarské občianstvo medzi prvými (a otvorene!). Z podujatia, na ktoré sa čakalo s veľkým záujmom, napokon nebolo nič, lebo po tom, čo bola ohlásená diskusia, dostali usporiadatelia toľko výhražných odkazov, že nemali odvahu riskovať. Podstatou vyhrážok bolo to, že ak Gyurcsány príde do Komárna, zničia ho, lebo „s Gyurcsányom netreba rokovať, ale treba ho zlikvidovať“. Vyhrážky prišli od menšinovej maďarskej mládeže na Slovensku patriacej k extrémistickým kruhom. Títo mladíci nie sú dohola ostrihaní svalovci, ale intelektuálne vyzerajúce figúry európskeho formátu. Mohli by to byť hoci aj priemerní vysokoškoláci, ale sú od nich oveľa nenávistnejší a nebezpečnejší. Nenadávajú do židov a Cigánov len na internete, ale objavujú sa všade, kde možno vyvolať napätie. A toto všetko už nerobia tajne ako pred desiatimi rokmi, ale verejne. S tvárou a s menom. A existuje jedna skupina ľudí, ktorú nenávidia ešte viac ako židov, Cigánov, Slovákov a Rumunov. A to sú „liberálno-boľševickí, vlastizradcovskí Maďari“. Takí ako Árpád Göncz, György Konrád, Péter Esterházy. A možno Ferenc Gyurcsány. Alebo ako moji priatelia z komárňanského klubu a ja sám. V roku 2013 sa dostali až tam, že dokázali prekaziť klubový večer. Je reálna obava, že o niekoľko rokov budú rozhodovať o tom, či vôbec možno založiť klub.
Izrael sa búri. Maďari ocenili novinára antisemitu
19. marca 2013 - (tasr)
Izraelský veľvyslanec v Maďarsku Ilan Mor požiadal maďarskú vládu, aby čo najskôr odňala najvyššie novinárske ocenenie od moderátora komerčnej televízie Echo TV Ferenca Szaniszlóa, ktoré pri príležitosti maďarského štátneho sviatku 15. marca odovzdal minister ľudských zdrojov Zoltán Balog. Podľa vyjadrenia Mora totiž novinár šíri antisemitské konšpiračné teórie. Podľa tlačovej agentúry MTI veľvyslanec vo vyhlásení zverejnenom v pondelok na spoločenskej sieti Facebook uviedol, že kým Izrael a Maďarsko spolupracujú na boji proti antisemitizmu, takéto ocenenie môže „vyvolať negatívne dojmy a môže viesť zlým smerom”. Ocenenie podľa Mora dostal novinár, ktorý voči Izraelu otvorene šíri antisemitské konšpiračné teórie, podporuje, aby z Izraela odstránili židovské obyvateľstvo a ktorý sa domnieva, že Izrael je teroristická krajina. Názory prezentované Szaniszlóom sú klasickým príkladom nového európskeho a maďarského antisemitizmu, konštatoval veľvyslanec, ktorý pripomenul, že kvôli protirómskym a protižidovským poznámkam novinára predtým udelila mediálna rada televízii pokutu. Minister Balog, ktorý cenu Mihálya Táncsicsa v deň maďarskej tlače 15. marca redaktorovi odovzdal, pre MTI vyhlásil, že nemal informácie o urážlivých vyjadreniach Szaniszlóa, ktoré on osobne, ale i vláda odsudzujú. Balog dodal, že právne normy neumožňujú odobrať ocenenia, preto môže iba vyjadriť ľútosť kvôli zlému rozhodnutiu. Na protest proti tomuto oceneniu viacerí novinári vrátili Táncsicsovu cenu, ktorú dávnejšie dostali. Nemecké a rakúske médiá vyzdvihli, že vysoké štátne ocenenie od vlády - Zlatý dôstojnícky kríž Rádu Maďarskej republiky - dostal 15. marca historik Kornél Bakay, ktorý v roku 2002 kandidoval vo voľbách za ultrapravicovú Stranu maďarskej spravodlivosti a života (MIÉP) a ktorý hovoril napríklad o tom, že v stredoveku židia organizovali trh s otrokmi. Zlatý maďarský rád za zásluhy udelili aj lídrovi kapely Kárpátia Jánosovi Petrásovi. Táto formácia je dvornou hudobnou skupinou parlamentného ultrapravicového Hnutia za lepšie Maďarsko-Jobbik. Kárpátia už vyzývala v piesni aj k násilnej zmene hraníc a zložila pieseň k pochodu zakázanej Maďarskej garde, napísala nemecká tlačová agentúra DPA.
Maďarsko pobúrilo svet. Ocenilo antisemitského novinára
18. marca 2013 - (hnonline.sk)
Maďari rozdali najvyššie národné ocenenia, ktorými pobúrili verejnosť. Táncsicsovu cenu, ktorá je najprestížnejším ocenením za žurnalistiku, získal Ferenc Szaniszló, ktorý sa neslávne zviditeľnil najmä svojimi extrémistickými názormi. Redaktor provládnej TV Echo v minulosti prirovnal Rómov k opiciam, alebo sa vo svojom komentári vyjadril, že v Maďarsku neexistuje antisemitizmus. Dôkazom je podľa neho fakt, že do krajiny prichádza stále viacej Židov. „Ani v Amerike, Švajčiarsku ani v Izraeli sa Židia nemajú tak dobre ako v Maďarsku. Prečo by u nás zostávali, ak by bol v Maďarsku antisemitizmus?,“ vyjadril sa Szaniszló v komentári. Viacerí významní nositelia Táncsicsovej ceny ju na protest vrátili. „Nechcem patriť do rovnakej skupiny ako Szaniszló,“ povedal pre maďarské médiá znechutený šéfredaktor denníka Népszava Péter Németh. Minister pre národné zdroje Zoltán Balogh, ktorý je za odovzdávanie cien zodpovedný, už ocenenie novinára oľutoval. Priznal však, že o jeho názoroch doteraz nevedel a cenu už nemôže vrátiť späť. Vyznamenanie však získali aj iné kontroverzné osobnosti. Cenu za zásluhy dostal archeológ Kornél Bakay. Ten tvrdí, že Ježiš bol Maďar a Židia môžu za stredoveký obchod s otrokmi. Zlatý kríž za zásluhy si odniesol aj líder nacionalistickej kapely Kárpatia. O tej je známe, že podporuje krajne pravicovú stranu Jobbik. Ocenený János Petrás v textoch skupiny spieva o revízii maďarských hraníc a pripojení odtrhnutých území. Kapela často využíva symboliku Veľkého Uhorska. Zúčastnila sa aj pochodov Maďarskej národnej gardy, ktorú už maďarské úrady zakázali.
Orbán vyznamenal ľudí spojených s krajnou pravicou
17. marca 2013 - (čtk)
Maďarská vláda Viktora Orbána pri príležitosti štátneho sviatku ocenila aj niekoľko osôb otvorene spojených s krajnou pravicou. Prestížnu Táncsicsovu cenu získal novinár Ferenc Szaniszló z televízie Echo, ktorá sa pokladá za blízku Orbánovej konzervatívnej strane Zväz mladých demokratov (Fidesz). Szaniszló sa preslávil antisemitskými a protirómskymi výrokmi, predvlani prirovnal Rómov k „opiciam“. Zoltán Balog, ktorý sa vlani stal v Orbánovej vláde ministrom národných zdrojov, označil vyznamenanie kontroverzného žurnalistu za „poľutovaniahodné“. Vraj o Szaniszlóvých antisemitských výrokoch nevedel, ale teraz už nie je možnosť, ako mu cenu predstavujúcu jedno z najvyšších ocenení pre publicistu odobrať. Desiatka ďalších novinárov, ktorí cenu v minulosti dostali, ju teraz na protest vrátili. Maďarský premiér tiež vyznamenal rádom za zásluhy archeológa Kornéla Bakaya, známeho antisemitskou tézou o Židoch ako organizátoroch stredovekého obchodu s otrokmi, a speváka rockovej skupiny Karpatia Jánosa Petrása. Petrásova kapela je považovaná za blízku krajne pravicovej strane Jobbik, v minulosti sa zúčastnila pochodu polovojenského zoskupenia Maďarská národná garda, ktoré bolo neskôr zakázané ako extrémistické organizácie. Skupina v textoch svojich piesní otvorene vyzýva k veľkým zmenám maďarských hraníc. Strana Jobbik vo voľbách v apríli 2010 získala 17 percent hlasov a v parlamente má štyridsiatku poslancov. Podľa posledných prieskumov sa Orbánov Fidesz teší podpore dvoch pätín Maďarov, ďalšiu pätinu oslovuje Jobbik. Rozdrobená demokratická opozícia by nezískala ani tretinu hlasov: 17 percent by hlasovalo pre socialistov a 15 percent pre koalíciu Spolu 2014 expremiéra Gordona Bajnaia.
Univerzity hľadajú slovenských lektorov
http://www.hlavnespravy.sk/skolstvo-univerzity-v-cine-nemecku-ci-v-srbsku-hladaju-slovenskych-lektorov/81322/
Vyučovanie náboženstva a etiky - Groteska po maďarsky
15. marca 2013 - (Csaba Gy. Kiss - tyzden.sk)
V Maďarsku sa od septembra 2013 v školách zavedie vyučovanie etiky, presnejšie náboženstva a etiky. Výber prvého alebo druhého predmetu bude povinný. Začne sa v prvej a piatej triede základnej školy týždenne jednou hodinou. Súčasťou realizácie je vyhlásenie rodičov (do konca apríla), že si želajú zapísať svoje deti na etiku alebo náboženstvo. Už len chýr o tejto predstave pobúril poniektorých predstaviteľov ľavicovo-liberálnej politiky. No uvážte, predmet sa napokon ocitne aj na vysvedčení. Povinná etika alebo náboženstvo môže podľa kritikov takpovediac porušiť právo na svetonázorovo neutrálne vyučovanie. Viera je totiž súkromná vec. Rozhodnutie rodičov zanechá stopu, bude známe, kto si čo zvolil a náboženské hodiny akej cirkvi žiak navštevuje. Skutočná búrka však nastala až vtedy, keď zaznela výzva Celoštátneho združenia rodičov v Maďarsku. Združenie navrhlo podmienky, ktoré by mali učitelia etiky splniť. Učiteľ by podľa nich mal byť bezúhonný po každej stránke, žiť príkladným rodinným životom, nebyť rozvedený, vychovávať aspoň jedno manželské dieťa, nebyť fajčiar alebo alkoholik, nepozerať doma sexuálne filmy. Kritické komentáre v tlači a na internete nemali konca-kraja. Čiastočne zosmiešňovali organizáciu, ktorá navrhla podmienky, čiastočne potvrdili, že ich nie je možné v praxi zrealizovať. Prípad vyvrcholil, keď do relácie ATV, ktorá je blízka opozícii, pozvali na rozhovor predsedu spomínanej organizácie. Chýrna reportérka dorážala otázkami na predsedu rodičovskej organizácie. Z kroka na krok logicky dokazovala, aké sú dilemy zámeru, jeho slabé miesta. Zástupca rodičov sa pokúsil odpovedať, ale jeho vysvetlenia boli viac ako chabé. Ustavične ustupoval a kapituloval. Dokonca priznal, že nevie na námietky vecne odpovedať. Napokon sa zmätene usmieval a vyhlásil, že pod dojmom rozhovoru celú výzvu stiahne. Presvedčili ste ma, povedal triumfujúcej novinárke. Bolo to celé akési groteskné a neseriózne. Nemožno vylúčiť, že nešlo o provokáciu. Požiadavky rodičovskej organizácie boli absurdné, polovica krajiny sa nezabávala náhodne. Popritom všetkom niečo podstatné išlo bokom. Málokto hovoril o tom, že s verejnou morálkou nie je všetko v poriadku (prirodzene, nielen u nás), že spoločnosť ťažko môže „fungovať“, ak nejestvujú akceptované normy a pravidlá. Reč je o Európe, opanovanej relativizmom hodnôt, čo je predsa len príliš závažná vec, než aby sa dala zastrieť vášnivou proticirkevnou propagandou. Asi čoraz menej vieme, kto vlastne sme a či vôbec možno rozlíšiť dobro a zlo. Neobmedzená tolerancia môže viesť k intolerancii. A ľudské práva si len ťažko možno predstaviť bez práva na identitu.
Honvéd a Lúčnica na jednom pódiu
Spoločnosť MOL a spoločnosť Slovnaft pripravili spoločné vystúpenie slovenskej Lúčnice a maďarského Molu. Predstavenie uviedol predseda predstavenstva a generálny riaditeľ Slovnaftu Oszkár Világi. - Video:
http://media.monogram.sk/media/file?ac=tyzden-html5&fid=20130314/20130214-100502-106946-hi.ogv
Pripomenuli si výročie revolúcie 1848
15. marca 2013 - (Viliam Vaš - gemerland.sk)
Aj v Rimavskej Sobote si tunajší maďarskí spoluobčania pripomenuli 165. výročie národnooslobodzovacieho boja vo vtedajšom Rakúsko. V roku 1848 utláčané národy monarchie povstali proti habsburskej moci a na jar začali boj za vlastné osamostatnenie. Neskôr v roku 1849 bola revolúcia krvavo potlačená a nastalo dlhé obdobie absolutistického režimu. Revolúcie meruôsmych rokov, ktorá bola ovplyvnená liberálnymi a demokratickými myšlienkami povstaní národov v ostatných európskych štátoch (Švajčiarsko, Francúzsko, Nemecko, Taliansko, Holandsko), sa zúčastnili aj slovenské dobrovoľnícke zbory. Je však aj historickou pravdou, že menšina dobrovoľníkov sa pridala na stranu cisárskej Viedne. Tá však napriek tomu nesplnila oprávnené národné snahy Slovákov! Na oslavách sa zúčastnili okrem organizátorov z Csemadoku aj zástupcovia rimavskosobotskej samosprávy- reprezentovanej primátorom mesta Jozefom Šimkom, viceprimátorom Ladislavom Rigóom a prednostom MsÚ Štefanom Szántóom. Svoje vence či kytice vďaky položili k pomníku významného maďarského básnika Sándora Petőfiho (aj účastníka revolúcie národov v 1848) zástupcovia politických, kultúrnych a spoločenských organizácií mesta a okresu. Nechýbali takisto medzi nimi ani vyše 80-roční zakladajúci skauti, zástupcovia motorkárskeho klubu z Maďarska, invalidní spoluobčania, žiaci, študenti, vedenia tunajších škôl a malí skauti.
Pred festivalom VOLT
http://www.aktuality.sk/clanok/225149/queens-of-the-stone-age-thirty-seconds-to-mars-100-km-od-slovenskych-hranic/
Odborníkov všade nahradili lojálne stranícke kádre
Uzavreté diaľnice si všimol len minister Pintér
18. marca 2013 - (Peter Morvay - Sme)
Maďarský minister vnútra Sándor Pintér občanov prekvapil azda ešte viac ako sneh. Na nedeľňajšej tlačovke sa pochválil, ako rýchlo on a jeho úrad zareagovali na kalamitu. Už o 14.30 vo štvrtok vraj uzatvorili pre ďalšiu dopravu obe diaľnice neprejazdné pre sneh a do pol hodiny na to vyhlásili stav katastrofy. Podľa médií sa minister pomýlil zhruba o dvadsať hodín. Vo štvrtok sa na stránke úradu ochrany pred katastrofami objavovali najmä správy o oceneniach udelených k národnému sviatku. O vyhlásení katastrofy bolo počuť až druhý deň doobeda. Minister je tiež jediný, kto si spomína na nejaké uzavretie diaľnic. Médiá naopak informovali o vodičoch, čo sa na ne vydali ešte vo štvrtok podvečer, lebo nedokázali nikde získať oficiálne informácie o tom, aká je tam situácia. Kto chcel, samozrejme, to vedel napríklad z internetu, takže tí, čo sa vydali vo štvrtok autom na cestu, sami nie sú úplne bez viny. Nič to však nemení na tom, že úrady, celý štátny systém ochrany proti katastrofám koncom minulého týždňa v Maďarsku žalostne zlyhali. Rovnako ako verejnoprávna televízia, ktorá namiesto správ o kalamite ešte v piatok poobede vysielala zvyčajný mix historických filmov a prejavov vládnych politikov. To už niektorí trávili v autách zapadnutých v snehu vari pätnástu hodinu. Zlyhania pritom majú rovnaký dôvod: odborníkov všade nahradili lojálne stranícke kádre.
Na východe Maďarska nie je elektrina, teplé jedlo bude rozdávať vojsko
http://www.teraz.sk/zahranicie/madarsko-elektrina-vojsko-jedlo/40576-clanok.html
Oslavy štátneho sviatku pre zlé počasie zrušili, vztýčili len vlajku
15. marca 2013 - (tasr)
S vojenskými poctami vztýčili dnes na budapeštianskom Kossuthovom námestí za účasti predsedu maďarského parlamentu Lászlóa Kövéra štátnu vlajku, čím sa začali ústredné štátne oslavy 165. výročia vypuknutia protihabsburskej revolúcie v rokoch 1848-49. Pre nepriaznivé počasie však všetky plánované podujatia v uliciach mesta zrušili. Na budapeštiansku Západnú stanicu (Nyugati pályaudvar) s takmer hodinovým meškaním dorazil mimoriadny vlak s 500 Poliakmi, ktorých pozvali na dnešný sviatok organizátori provládneho Pochodu mieru. Keďže oficiálne podujatia osláv zrušili, program poľských hostí podľa servera Hvg.hu zatiaľ nie je jasný. Podujatia na verejných priestranstvách zrušili aj opozičné strany Spolu 2014, Demokratická koalícia (DK) a skupina Milión ľudí za slobodu maďarskej tlače (Milla) zo sociálnej siete Facebook.
Nezjazdnosť diaľnic a ciest v Maďarsku
Ministerstvo zahraničných vecí a európskych záležitostí Slovenskej republiky upozorňuje občanov, že viaceré diaľničné úseky v Maďarsku na diaľniciach M1 a M7 sú aktuálne neprejazdné a uzatvárajú sa aj niektoré cesty prvej triedy. Príčinou je zlé počasie, nehody a skrížené kamióny. Na diaľniciach sa tvoria niekoľkokilometrové kolóny a vozidlá stoja na mieste už niekoľko hodín. Medzi uviaznutými sú aj stovky občanov SR. Zastupiteľský úrad v Budapešti situáciu monitoruje a je v spojení s príslušnými maďarskými orgánmi. Podľa informácii Diaľničnej polície je vyhlásený stav katastrofy. Najviac občanov sa nachádza v úseku pri meste Győr. MZVaEZ SR v tejto súvislosti odporúča občanom SR za daných okolností zvážiť cestovanie do Maďarska.
Na diaľnici M1 pri Bábolne smerom na Győr je zastavená premávka
Záchranári vyslobodzujú zo zajatia snehu autá na maďarskej diaľnici M1 v okolí Bábolny, kde v smere od Budapešti k západným hraniciam a aj smerom do Bratislavy stojí premávka. Hovorkyňa polície Komáromsko-Ostrihomskej župy Gabriella Léberová podľa tlačovej agentúry MTI uviedla, že pre ľudí uviaznutých v autách vypravili autobusy, v ktorých sa môžu zohriať. Smerom na Budapešť sa premávka pomaly obnovila. Neprejazdná je štátna cesta číslo 1 medzi Ácsom a Komáromom. Táto cesta vedie paralelne s diaľnicou M1. Kvôli mimoriadnemu počasiu a zlým podmienkam na cestách zakázal župný orgán civilnej ochrany do 18. marca cestnú dopravu v okolí Kisbéru, Komáromu, Oroszlányu, Taty a Tatabánye a neodporúča jazdu ani v týchto mestách.
Vyše 8000 ľudí zo zapadnutých vozidiel prechodne ubytovali
Vyše 8000 ľudí, ktorí uviazli v Maďarsku na zasnežených cestách vo vozidlách, ubytovali v 227 dočasných ubytovniach. Vyše 100.000 ľudí zostalo bez elektrickej energie, takmer 10.000 ľudí bez vody, a vyše 100 ľudí utrpelo zranenia pri dopravných a iných nehodách, informovala dnes o následkoch mimoriadneho sneženia a nárazového vetra tlačová agentúra MTI. Najvyššiu výstrahu vydala maďarská meteorologická služba od štvrtkového popoludnia pre Komárom-ostrihomskú, Fejérsku, Veszprémsku, Šomodskú, Zaliansku, Boršodsko-Abovsko-Zemplínsku, Hajducko-biharskú a Sabolčsko-Satmársko-Beregskú župu. Kvôli sneženiu uzatvorili 100 ciest, päť železničných tratí, jeden prístav a tri hraničné priechody. Bez dodávky elektrickej energie zostalo 160 obcí a bez dodávky vody je prechodne päť obcí v Sabolčsko-Satmársko-Beregskej župe. Na železničnej stanici v Szajole uviazol v snehu osobný vlak s 1600 cestujúcimi, medzi nimi 400 detí. Dočasne ich ubytovali na tamojšom internáte.
Pri slovensko-maďarských hraniciach obmedzili nákladnú dopravu
Polícia Boršodsko-Abovsko-Zemplínskej župy od štvrtkového večera pre sneženie a silný vietor obmedzila dopravu na štátnych cestách číslo 3 a 37. Nákladné autá prichádzajúce na maďarské územie zo Slovenska odkláňajú v Sátoraljaújhelyi a Tornyosnémeti na provizórne parkoviská. Podľa tlačovej agentúry MTI polícia informovala, že na oboch hlavných cestách vo štvrtok havarovalo niekoľko áut, preto treba rátať s obchádzkami.
V Maďarsku zostávajú uviaznutí na cestách vodiči, pomáha aj armáda
Na západe Maďarska je stále kritická situácia kvôli sneženiu a silnému vetru. Autá zapadnuté v snehu sa pokúšajú vyslobodiť pluhmi, vojenskou technikou, dokonca i tankami. Na pomoc stále čakajú posádky stoviek áut. Podľa spravodajského servera Nol.hu po dlhej úvahe pustili na diaľnice aj pásové vozidlá armády, aby pomohli v záchranných akciách. Na diaľnici M1 rozobrali na viacerých miestach zvodidlá, aby sa autá, ktoré nemohli pokračovať kvôli prekážkam, sa mohli otočiť späť. Minister vnútra Sándor Pintér zvolal krízový štáb a vyhlásil poplach. Oznámil, že mnoho ľudí vyslobodených z vozidiel, ktoré sa dostali do zajatia snehu, dočasne ubytovali. Tí, čo zostali v autách, dostali pitie, potraviny a doviezli im aj benzín, aby mohli kúriť v autách. Šéf Celoštátneho úradu ochrany proti katastrofám György Bakondi novinárom oznámil, že sneh odrezal od sveta 57 obcí, týka sa to 13.327 obyvateľov. Na cestách uviazlo doposiaľ 5446 vozidiel, na železnici 18 vlakov a v 160 obciach bola prerušená dodávka elektriny. Na diaľnici M7, ktorá smeruje z Budapešti popri Balatone k chorvátskej hranici, sú už iba vraky havarovaných áut, vozidlá uviaznuté s cestujúcimi tam už nie sú. Na diaľnici M1 vedúcej z Budapešti na rakúske a slovenské hranice je ešte stále kritická situácia, na pomoc tam čakajú stovky áut s posádkami. Sneh vytvoril záveje do výšky až troch metrov, pričom vietor neustále fúka a krátko po odprataní závejov sa vytvoria nové. Najhoršia situácia je v okolí Bábolny v smere na Győr. Na maďarskej diaľnici M1 začali odhŕňať sneh rakúske odhŕňače, ktoré ponúkla rakúska diaľničná spoločnosť AFSINAG. Podľa tlačovej agentúry MTI päť odhŕňačov čistí diaľnicu od hraníc po Győr. Jedno špeciálne vozidlo s radlicou je v pohotovosti v Hegyeshalome, aby pomohlo konvoju rakúskeho Červeného kríža, ktorý pošlú na pomoc uviaznutým vozidlám na tejto diaľnici. Hovorca AFSINAG-u Christoph Pollinger uviedol, že odhŕňače môžu v Maďarsku pracovať aj niekoľko dní, v súčasnosti ich v Rakúsku totiž nepotrebujú. Do záchranných prác na diaľnici M1 nasadili aj príslušníkov protiteroristickej jednotky, ktorí od rána pomáhajú pomocou dvoch obrnených transportérov. Kvôli snehu nedorazili niektoré vlaky, ktoré odišli vo štvrtok večer Sneženie a silný nárazový vietor spôsobil v Maďarsku vážne problémy aj v železničnej doprave. Maďarské železnice Máv vyzvali ľudí, aby v prípade, že nemusia, necestovali. Takmer všetky vlaky meškajú a niektoré vlakové spoje, ktoré vyrazili na cestu vo štvrtok večer, dnes dopoludnia ešte nedošli do cieľovej stanice. Najhoršia situácia je na severovýchode a východe krajiny, kde sú najväčšie meškania vlakov. Na staniciach hlásia už iba meškanie vlakov bez časových údajov. Na trati Budapešť - Komárom - Győr museli kvôli závejom uzatvoriť jednu koľaj.
Slováci sú v poriadku
Maďarské diaľnice sú stále z veľkej časti neprejazdné. Slováci uviaznutí v kalamite sú však podľa Ministerstva zahraničných vecí a európskych záležitostí v poriadku. Rezort venuje pozornosť najmä autobusu so slovenskými žiakmi. Ten uviazol pri dedinke Csila. „Ako nás informovala maďarská strana, v predpoludňajších hodinách deťom doručili teplú stravu a nápoje, na mieste sú príslušníci maďarskej polície a zastupiteľský úrad SR v Budapešti im poskytuje plnú súčinnosť,” priblížilo ministerstvo. Pre silný nárazový vietor však práce na sprejazdňovaní úseku diaľnice postupujú len veľmi pomaly. „Autobus nemôže zísť z diaľnice na cestu číslo 13 na Komárno, pretože tá je stále uzavretá,” dodal rezort. Od dnešného rána zasadá na ministerstve krízový štáb, ktorý situáciu priebežne vyhodnocuje a prijíma opatrenia. „Vodičom uviaznutým na diaľniciach odporúčame, aby nevychádzali z vozidiel a nepokúšali sa opúšťať diaľnicu pešo,” pripomína rezort zahraničia. Slovákom je nepretržite k dispozícii informačná hotline ministerstva na čísle 02/59 78 59 78, ako aj telefonická linka zastupiteľského úradu v Budapešti na čísle +36 30 26 95 997.
Uzavreli diaľnicu M1
Maďarská polícia dnes opäť uzatvorila pri Győri diaľnicu M1 v smere na Budapešť. Cestári z nej odhŕňajú zvyšky naviateho snehu a polícia od rána priebežne vozí majiteľov k opusteným zapadnutým autám, informovala tlačová agentúra MTI. Polícia dopravu odkláňa smerom na Győrszentiván. Paralelná hlavná cesta číslo 1 je na úseku Komáromsko-Ostrihomskej župy priechodná v jednom jazdnom pruhu. Na diaľnici M1 sa v piatok vytvoril takmer priebežný 12- kilometrový úsek snehovej steny, ktorú kvôli silnému vetru nebolo možné odstrániť. V okolí Bábolny zavialo stovky áut.
Po snehovej kalamite je uzavretých 130 ciest
Po snehovej kalamite uplynulých dvoch dní v Maďarsku bolo dnes ráno uzatvorených ešte 130 ciest, 20 obcí bolo neprístupných. Na Zadunajsku sú stále sťažené podmienky v cestnej premávke. Na dnešný deň vydala meteorologická služba kvôli závejom varovanie prvého stupňa už iba pre územie ôsmich žúp a Budapešť. Neprejazdné cesty sú vo Fejérskej, Veszprémskej, Komárom-ostrihomskej, Tolnianskej, Rábsko-mošonsko-šopronskej, Zalianskej, Šomodskej, Báčsko-malokumánskej, Sabolčsko-satmársko-berežskej, Peštianskej a Baranskej župe, informoval server Vg.hu.
Zastupiteľský úrad naďalej neodporúča cestovať do Maďarska
http://www.hlavnespravy.sk/mzvaez-sr-zastupitelsky-urad-nadalej-neodporuca-cestovat-do-madarska/80440/
V Maďarsku padol teplotný rekord, namerali mínus 14,2 stupňa
Vo východomaďarskej obci Nyírlugos nadránom padol teplotný rekord tohto dňa, namerali tam mínus 14,2 stupňa Celzia. Doteraz najnižšiu teplotu 16. marca v Maďarsku namerali v roku 1932, keď v juhomaďarskej Baje klesla ortuť teplomera na mínus 13 stupňov Celzia.
Vietor zničil v betliarskom parku 450 stromov
http://roznava.korzar.sme.sk/c/6736077/vietor-znicil-v-betliarskom-parku-450-stromov.html
Turizmus - Počet maďarských turistov u nás má zvýšiť nový projekt
Žitný ostrov stavia na investície
14. marca 2013 - (Tomáš Tišťan - Hospodárske noviny)
Čiernu a bielu, rybu a raka pripomína vývoj záujmu Maďarov a Slovákov ísť na dovolenku k susedom. Kým počet slovenských turistov v Maďarsku od roku 2005 narástol o viac ako 250 percent, Maďarov k nám za rovnaké obdobie prišlo o polovicu menej. S počtom 261-tisíc prenocovaní Slováci dokonca minulý rok u našich južných susedov zaznamenali historický ponovembrový rekord. Vyrovnať rozdiely v trende a prilákať viac aj maďarských návštevníkov chcú na južnom Slovensku. Po nedávnych niekoľkomiliónových investíciách v termálnych kúpaliskách v Dunajskej Strede, Štúrove a vo Veľkom Mederi najnovší projekt ohlasuje spoločnosť HiTech Elektro. V dedinke Jahodná na brehoch Malého Dunaja chce postaviť športovo-oddychové centrum za dva milióny eur. Komplex ponúkne tenisové kurty, umelú futbalovú plochu, ihriská v telocvični, fitnes a bufetové služby. Ako devízu investície chápe konateľ spoločnosti Richard Czinege práve scenérie a atmosféru Malého Dunaja. „Na jednej strane toto prírodné prostredie zvyšuje náklady stavby, na druhej je to určitý magnet. Rátame s tým, že sa u nás zastavia aj turisti, ktorí splavujú rieku,” vysvetľuje. Ako s významnými skupinami ráta s klientmi z Bratislavy a zo spomínaného Maďarska. „Do akej miery sa Žitnému ostrovu podarí pomôcť zvrátiť spomínaný nerovný štatistický trend, je otázne. Treba sa však o to pokúsiť,” tvrdí. Nový projekt chápe ako vhodný doplnok k existujúcim akvaparkom. „Naše centrum sme projektovali tak, aby si v ňom našli návštevníci miesto aj v mimoletnom období,” dodal. Podľa podpredsedu Oblastnej organizácie cestovného ruchu Žitný ostrov Gabriela Somogyiho prioritou na najbližšie obdobie je predĺžiť dĺžku pobytov. „Najpočetnejšou skupinou sú pre Žitný ostrov Česi. Maďari tvoria dlhodobo okolo piatich percent, aj toto číslo je dôležité,” dodal. Príčinou je bohatá ponuka akvaparkov na maďarskej strane, rovnako súčasný kurzový vývoj. Z celonárodného hľadiska podľa Somogyiho môže pomôcť zlepšovanie servisu a prístupu. „Niekoľkí priatelia z Maďarska mi povedali, že mali v obľube naše horské strediská, avšak pri obsluhe zažili pocit, že nie sú vítaní, a tak sa rozhodli ísť inde,” povedal. Výnimkou sú Donovaly. Napríklad zariadeniam skupiny Aplend stúpol túto zimu počet maďarských turistov o 20 percent. „Maďarskí novinári nám tento jav vysvetlili aj nezvyčajným dôvodom. Ich šoféri sú vraj zvyknutí na asfaltové cesty, ktoré sa pri Donovaloch končia. V Tatrách, Nízkych či už vo Vysokých, sa už jazdí na snehu,” hovorí expert na cestovný ruch Peter Chudý. Donovalom pomohla účasť v pomoci po ekologickej katastrofe hliníkového odkaliska v Ajke. Či sa v zmene trendu blýska na lepšie časy, naznačí turistický veľtrh Utazás v Budapešti.
http://hodsvistom.joj.sk/svist/madar-protest-song.html
Prvým Ostrovom kultúry v Košiciach sa stalo Divadlo Thália
14. marca 2013 - (sita)
Prvý zo siedmich Ostrovov kultúry v rámci investičných projektov Košice - Európske hlavné mesto kultúry (EHMK) 2013 v košickom maďarskom Divadle Thália začína plniť svoju funkciu. Po kolaudácii ho dnes slávnostne dali do užívania. Na Ostrov kultúry bol poskytnutý nenávratný finančný príspevok 415 340 eur. Košický samosprávny kraj, ktorý je zriaďovateľom divadla, okrem príspevku v rámci spolufinancovania poskytol navyše ešte ďalších 20 000 eur zo svojho rozpočtu na dofinancovanie. Ako uviedol pri otvorení predseda Košického samosprávneho kraja Zdenko Trebuľa, až súčasná rekonštrukcia vytvorila v tomto divadle, ktorého budova je pamiatkovo chránená, podmienky a technické vymoženosti zodpovedajúce dobe. „V divadle sa výrazne zlepšia podmienky pre divákov vďaka modernizácii a zvýšeniu kapacity divadelnej sály, aj pre hercov, ktorí budú mať potrebné a dosiaľ chýbajúce technické a sociálne zázemie. V divadle po rekonštrukcii vznikla moderná konferenčná miestnosť i malé divadelné múzeum. Modernizáciou sa vytvoril vhodný priestor na organizovanie rôznych medzinárodných festivalov a vystúpenia zahraničných umelcov, menších konferencií, organizovanie výstav a besied. Súčasťou je aj moderné tlmočnícke zariadenie, ktoré bude slúžiť aj na tlmočenie divadelných predstavení, ktoré dosiaľ prebiehalo len prostredníctvom titulkov,“ povedal riaditeľ divadla József Czajlik. Košický samosprávny kraj v rámci programu Košice - EHMK 2013 realizuje sedem investičných projektov Ostrovy kultúry v celkovej hodnote takmer 10 miliónov eur. Ako informoval hovorkyňa kraja Zuzana Bobríková, práce na piatich ostrovoch už boli ukončené a pribieha kolaudačné konanie. V historickej účelovej budove Východoslovenského múzea bol posunutý termín ukončenia na koniec mája tohto roku a vo Východoslovenskej galérii na koniec apríla. V oboch prípadoch boli dôvodom preloženia pôvodného termínu rozsiahle archeologické práce a pamiatkové nálezy, ako aj náročné technologické postupy.
Klubrádió - Orbánov mediálny výbor uznal prehru na úkor kritického rádia
14. marca 2013 - (sita)
Maďarská rozhlasová stanica Klubrádió vyhrala dvojročný spor s výkonným mediálnym orgánom, ktorý vznikol na základe kritizovaného mediálneho zákona z dielne premiéra Viktora Orbána. Mediálny orgán vo štvrtok uznal, že na základe súdnych verdiktov považuje vysielateľa za víťaza sporu a natrvalo mu udeľuje jeho vysielaciu frekvenciu. Stanica, ktorá tvrdo kritizuje kroky vlády premiéra Viktora Orbána, tak dostane staronový vysielací priestor. Budapeštiansky odvolací súd ešte v marci minulého roka vyhovel odvolaniu Klubrádia a označil odobratie frekvencie mediálnym orgánom za protiprávne. Mediálny orgán s veľkými právomocami, ktorý vznikol v roku 2010 po víťazstve Viktora Orbána vo voľbách, odmietol politické pozadie svojho konania napriek tomu, že jeho členovia majú blízko k Orbánovej vládnej strane Fidesz. Svoje rozhodnutie odôvodňovali technickými nedostatkami v žiadosti vysielacej stanice o licenciu. Klubrádió, ktoré denne počúva v priemere 400-tisíc ľudí, odvtedy muselo vysielať na základe dočasnej licencie, čo mu spôsobovalo problémy so získaním inzercie. Široko kritizovaný mediálny zákon vstúpil do platnosti 1. januára 2011. Svoj nesúhlas so zákonom vyjadrila aj Európska únia.
Mediálna rada napokon udelila opozičnému Klubrádiu frekvenciu
http://www.hlavnespravy.sk/madarsko-medialna-rada-napokon-udelila-opozicnemu-klubradiu-frekvenciu/79674/
Priemyselná produkcia v Maďarsku v januári klesla
14. marca 2013 - (tasr)
Priemyselná produkcia v Maďarsku zaznamenala v januári pokles už piaty mesiac po sebe, aj keď januárový pokles produkcie bol miernejší než rozsah jej poklesu v poslednom mesiaci minulého roka. Uviedol to maďarský štatistický úrad, ktorý zverejnil konečné údaje za január. Podľa úradu klesla priemyselná produkcia v prvom mesiaci tohto roka medziročne o 1,4 %, zatiaľ čo v decembri bol pokles 7,6-%. Po úprave vzhľadom na počet pracovných dní klesla priemyselná produkcia v januári rovnako o 1,4 % po 3,4-% poklese v decembri. Medzimesačne sa po úprave vzhľadom na počet pracovných dní, ako aj po úprave o sezónne vplyvy, priemyselná produkcia v januári zvýšila o 2,9 %. Všetky konečné údaje štatistického úradu tak potvrdili jeho predchádzajúci odhad.
Produkcia maďarského stavebníctva sa zmenšila
http://ekonomika.sme.sk/c/6737879/produkcia-madarskeho-stavebnictva-sa-zmensila.html
Slovenské Street View tipy
http://www.sacr.sk/sacr/novinky/vyberte-top-3-street-view-tipy/
Slovensko prišlo o dve letiská, Košice a Sliač sú vraj v Maďarsku!
14. marca 2013 - (pluska.sk)
Správne zakreslenie štátov a miest na mapu starého kontinentu sa ukazuje ako úloha, ktorú zvládnu len tí najlepší grafici sveta. V Európe je veľa krajín a mnohé sú naozaj malé. Do tejto kategórie patri aj Slovensko a aj preto sme si už akosi zvykli, že sa o nás veľa nevie. Chybné mapy sa pravidelne objavujú vo filmoch, prípadne v amerických spravodajských televíziách. Bežne nás zakreslia na nesprávne miesto, prípadne nás bez pardónu zrušia z mapy. No ak sa čosi také stane tu v Európe, je to už vážne. Francúzska letecká spoločnosť Air France totiž má vo svojom palubnom magazíne zverejnenú mapu svojich destinácii. Nie do všetkých sa lieta pravidelne a niekde posielajú svojich pasažierov len za pomoci partnerských liniek, no aj napriek tomu by mohli vedieť, kde sa ktoré letisko nachádza. Omyl! Dôkazom je táto mapa, podľa ktorej sa letisko Sliač nachádza na severe Maďarska a tesne na hraniciach sú aj Košice. Grafikom nevyšlo ani umiestnenie Bratislavy, ktorá sa ocitla na hraniciach s Českou republikou a o čosi západnejšie sa presunula aj Žilina. Ak by teda niekto cestoval podľa tejto mapy, asi by sa riadne čudoval.
Vojka nad Dunajom / Kyselica - Kompa cez Dunaj bude premávať v novom režime
http://www.hlavnespravy.sk/vojka-kompa-cez-dunaj-bude-premavat-v-novom-rezime/79584/
Pred 74 rokmi vznikol Slovenský štát, ľudí to nezaujíma
14. marca 2013 - (sita)
Vznik Slovenského štátu 14. marca 1939 bol v kontexte udalostí, ktoré sa pred 74 rokmi odohrávali, najlepším možným riešením, zhodujú sa Milan Zemko z Historického ústavu SAV a historik Ústavu pamäti národa Martin Lacko. „Sám vznik Slovenského štátu 14. marca 1939 bol za daných mocensko-politických okolností v strednej Európe, ktoré nezáviseli od Slovákov, najlepším z vtedajších možných rozhodnutí. Iná vec je, ako tento štát vnútropoliticky fungoval a či mohol inak fungovať,” povedal agentúre SITA Zemko. Lacko si myslí, že vznik samostatného štátu bol dobrou správou pre Slovensko. „Myslím, že dnešní historici sa zhodnú v tom, že v danej chvíli to bola najlepšia alternatíva. Podobne ako vznik ČSR v roku 1918 zachránil náš národ pre pomaďarčením, vznik Slovenskej republiky ho zachránil pred hrozbou priamej maďarsko-poľskej okupácie, resp. pred nemeckým protektorátom,” nazdáva sa Lacko. Historik si myslí, že vznik štátu bol sám o sebe legitímnym naplnením samourčovacieho práva slovenského národa. „Myslím preto, že je len otázkou času, kedy aj tento dátum zaujme dôstojné miesto v pamäti národa i v politickej pamäti,” dodal. Zemko hovorí, že už v spôsobe vzniku tohto štátu - z rozhodnutia a tolerancie Adolfa Hitlera - bol zakódovaný aj jeho zrejme nevyhnutný zánik. „V každom prípade hlavní predstavitelia Slovenskej republiky, až na neúspešný pokus Ďurčanského ešte na začiatku vojny, neurobili nič podstatné pre to, aby ju zachovali do povojnovej doby,” poznamenal. Väčšina Slovákov sa podľa Zemka o toto obdobie našich dejín už príliš nezaujíma. „Tí, ktorí ho nejako reflektujú, sú rozdelení na väčšiu časť, ktorá je voči vojnovej Slovenskej republike prevažne kritická, a na tých, ktorí vidia v nej skôr pozitíva, aj vzhľadom na bezpochyby zložité až hrozivé zahraničnopolitické okolnosti, za ktorých vznikla a šesť rokov jestvovala,” tvrdí Zemko. Lacko je tiež presvedčený, že väčšina ľudí už túto etapu našich dejín výraznejšie nevníma, predovšetkým však mladá a stredná generácia. „Pre nich je zaujímavé len to, čo má bezprostredný vzťah k ich súčasnosti. Ale to samozrejme nie je problém iba u nás,” konštatoval. Prístup historikov k Slovenskej republike 1939-1945 je rôzny. Lacko aj Zemko sa zhodujú, že tak je to správne. „Jednotný všeobecný výklad akýchkoľvek historických udalostí poskytovali historici za bývalého režimu, keď o tom politicky rozhodovali rôzne ideologické komisie a ústredné výbory. Toto obdobie máme už, chvalabohu, za sebou a v slobodnej demokratickej spoločnosti mali by sme akceptovať aj odlišné pohľady na tú istú historickú udalosť,” tvrdí Zemko. Kritickí historici zdôrazňujú podľa jeho slov predovšetkým diktátorský charakter režimu Slovenského štátu, jeho vazalskú závislosť od nacistického Nemecka a jeho účasť na zločine holokaustu. Otázka samostatnej slovenskej štátnosti nie je pre nich rozhodujúca. Historici s pozitívnym pohľadom na vojnovú SR oceňujú podľa Zemka to, čo sa jej za neobyčajne ťažkých a zhoršujúcich sa pomerov v 2. svetovej vojne podarilo aspoň dočasne zabezpečiť pre Slovákov. „V samostatnej slovenskej štátnosti vidia hodnotu, ktorá by sa nemala automaticky spájať s charakterom vtedajšieho politického režimu,” dodal Zemko. Myslí si, že obidve skupiny historikov sa zhodnú na faktickej bezperspektívnosti vojnovej SR v znamení víťazstva Spojencov nad tvorcom a garantom jej existencie - nacistickým Nemeckom. Lacko zasa väčší problém než rôznosť odborných výkladov vidí v tom, že v posledných rokoch sa do roly historikov pasujú mienkotvorné médiá. „Namiesto hľadania pravdy či poskytnutia paritného priestoru zástupcom rôznych historických táborov forsírujú paušálnu kriminalizáciu, odsúdenie prvej SR a jej osobností. Tým zastrašujú inak zmýšľajúcich ľudí, vytvárajú nové tabu a výsostne historické otázky zneužívajú na vlastné ideologicko-politické ciele,” ukončil.
Video: http://www.youtube.com/watch?feature=player_embedded&v=7qOTdSJpU3E
Kamoši Jobbiku na Slovensku
13. marca 2013 - (Peter Morvay - Sme)
Mládežnícka organizácia SMK Via Nova si v utorok v Nových Zámkoch počkala na Roberta Fica bežiaceho na ďalší politický míting pod zámienkou MDŽ. Jej členom prekážalo, že premiér nazval extrémistami ich kolegov, čo proti nemu nastúpili s vlajkami s arpádovskými pruhmi a s obrazom Veľkého Maďarska o niečo skôr v Dunajskej Strede. Ich podpredseda Ficovi vyčítal, že nazval kolegov extrémistami len preto, lebo vraj mali maďarské národné vlajky. Lenže Fico mal v tomto prípade pravdu. Ak by mali dotyční v Dunajskej Strede len maďarskú vlajku, naozaj im niet čo vyčítať, tá je nielen symbolom štátu, ale aj Maďarov ako takých. Slovenskú vlajku bežne používajú i Slováci v Maďarsku. Dotyční v Dunajskej Strede však mali vlajky, ktoré nie sú symbolom národa, ale len maďarských extrémistov a nacionalistov. Vydávať ich za niečo iné je snaha zneužiť nevedomosť ostatných, a nielen Slovákov. Je to rovnaké, ako keď sa skín tvári, že nechápe, prečo je hákový kríž problém, veď ho ako symbol používajú aj budhisti. Budhistického mnícha si však so skínom nepomýlite, aj keď majú obaja vyholenú hlavu. Skín sám najlepšie vie, že hákový kríž nepoužíva ako prastarý náboženský symbol, ale ako odkaz na nacistický režim, ktorý obdivuje. Vlajka s červenými pruhmi je naozaj stredoveký uhorský symbol, ako taká visí aj na banskobystrickej radnici. V 20. storočí sa však stala symbolom maďarských fašistov, a tí Maďari, čo ňou dnes mávajú, tak robia práve pre svoju spriaznenosť s nimi. Protest Via Nova proti označeniu za extrémistov prišiel krátko po zverejnení dokumentu fašistického Jobbiku, ktorý označil mládežníkov SMK a študentskú samosprávu univerzity v Komárne za svojich hlavných partnerov na Slovensku. Žiadne prekvapenie, kto trochu sleduje aktivity nového vedenia Via Nova, vie, že majú k Jobbiku blízko. Ich znepokojenie, že sa na to príde, plynie najmä z toho, že ak sa to dozvedia potenciálni slovenskí koaliční partneri, už nikdy možno nebudú na Slovensku v žiadnej vláde. Čo by bolo pre ľudí, pre ktorých je politika a získanie verejných peňazí spôsobom obživy, katastrofou. Katastrofa či rana z milosti by to bola aj pre SMK. Preto šéf strany Berényi hovorí, že ide len o pokus diskreditovať stranu. Prekáža mu, že sa o názoroch jeho spolustraníkov hovorí, namiesto toho, aby mu prekážalo, s kým je v jednej strane.
Jobbik k nám mieri cez mladých, oslovuje ich v SMK a na univerzite v Komárne
Krajne pravicová strana nepoprela, že má spis, ako oslovovať Maďarov v zahraničí.
13. marca 2013 - (P. Morvay / M. Kern - Sme)
Maďarská televízia ATV informovala o dôvernom dokumente extrémistickej strany Jobbik, ktorého autorom je poslanec a šéf jej národnopolitického kabinetu István Szávay. Spis sa zaoberá šancami Jobbiku u maďarských občanov a voličov v susedných štátoch a navrhuje stratégiu, ako ich osloviť. Hlavnými partnermi Jobbiku na Slovensku majú byť mládežnícka organizácie SMK Via Nova a študentská samospráva univerzity v Komárne. Via Nova po nedávnej zmene vedenia nabrala „úplne jobbikovský obrat“, píše Szávay, podľa ktorého sa musí „v dlhšom horizonte odstrihnúť od prestarnutého, z veľkej časti nekompetentného vedenia SMK a založiť novú národne radikálnu stranu“. Aj s SMK však má mať Jobbik korektné vzťahy. S Mostom „nemáme a ani nemôžeme mať oficiálny kontakt“. S vedením študentskej samosprávy Selyeho univerzity „máme tesné, priateľské vzťahy, cez ne sme dokázali aj doteraz dosiahnuť na veľa mladých a jemne formovať ich názory“, tvrdí Szávay. Dokument konštatuje, že Jobbik má u Maďarov na Slovensku pre tunajšiu slabú maďarskú identitu najmenšiu podporu zo susedných štátov. Počet Maďarov u nás označil za zanedbateľný, takže regiónu treba venovať najmenej pozornosti. Szávay pravosť dokumentu pre server bumm.sk nepoprel, povedal len, že ho nebude komentovať, lebo strategické dokumenty sú vnútornou záležitosťou strany. „Nemám takéto informácie ani indície, ani náznaky tam nie sú,“ odvetil predseda SMK József Berényi na otázku o prepojení Via Nova a Jobbiku. Tvrdí, že zrejme ide o ďalší pokus „aby nás zatlačili do extrémistickej alebo nacionalistickej polohy“. Predseda Via Nova László Gubik pre bumm.sk poprel, že by v nastal obrat k Jobbiku aj to, že by chceli zakladať novú stranu. Otázky národnej politiky vraj považujú za nadstranícke a prijímajú námety od každého. Súhlasí aj s viacerými tvrdeniami Szávaya. Podpredseda Via Nova István Samu je členom predsedníctva SMK a štyria kandidáti Via Nova boli na kandidátke SMK vo voľbách. „So Szávayom sme mali kontakty, keď bol predsedom študentskej samosprávy filozofickej fakulty budapeštianskej univerzity ELTE,“ povedal bumm.sk predseda študentskej samosprávy v Komárne Ákos Valent. Samosprávu označil za apolitickú, ak jej však niekto ponúkne pomoc, neodmietnu ju. Pripustil, že Szávay sa zúčastňoval na ich akciách. Szávay prichádza na Slovensko často, v roku 2011 rokoval v Bratislave s predsedom SMK Berényim. Vlani mal Jobbik školenie straníckych funkcionárov a hosťom boli aj krajanské mládežnícke organizácie, medzi nimi aj Via Nova. Šéf Via Nova Gubik mal vlani v novembri prednášku pre mládežníkov Jobbiku, kde tvrdil, že Maďarsko a tamojší politici môžu tunajším Maďarom pomôcť najmä tým, že vybudujú ekonomicky silný štát, ktorý by dokázal vplyv rozšíriť i na juh felvidéku. Vlani v novembri zasa študentská samospráva spoluorganizovala prednášku maďarského krajne pravicového novinára Zsolta Bayera, známeho rasistickými a antisemitskými článkami.
Česi či Maďari prídu pre vstup Záhrebu do EÚ o europoslanca
http://www.webnoviny.sk/svet/cesi-ci-madari-pridu-pre-vstup-zahr/644786-clanok.html
Maďarskú ústavu kritizovala OSN, bojí sa o demokraciu
15. marca 2013 - (sita)
Úrad vysokého komisára OSN pre ľudské práva v piatok kritizoval Maďarsko za kontroverzné zmeny v ústave, ktoré podľa neho podkopávajú nezávislosť právneho systému krajiny. „Novela ústavy prešla bez riadnej verejnej diskusie o témach, ktoré môžu mať zásadný dopad na dodržiavanie ľudských práv v krajine,“ povedal hovorca úradu Rupert Colville pre novinárov. Podľa jeho slov novela vyvoláva vážne obavy vo viacerých oblastiach vrátane možného ohrozenia nezávislosti súdnictva, právomocí ústavného súdu a vláde zákona vo všeobecnosti. Maďarský premiér Viktor Orbán vlnu kritiky, ktorá sa na jeho vládu po zmene ústavy zosypala z domova i zo zahraničia, rázne odmieta. Maďarský parlament, v ktorom koalícia premiéra Orbána disponuje dvojtretinovou väčšinou, v pondelok novelizoval ústavu štvrtýkrát od nástupu jeho vlády k moci v roku 2010. Medzi prijatými zmenami, ktoré vyvolávajú znepokojenie doma i v zahraničí, figuruje obmedzenie právomocí ústavného súdu ako aj opätovné zavedenie opatrení označených súdom za protiústavné. Opozícia hlasovanie bojkotovala, zatiaľ čo Európska komisia iba niekoľko hodín pred ním vyzvala Maďarsko na dodržiavanie demokratických zásad. Obavy z nových ustanovení okrem Bruselu vyjadrila taktiež Rada Európy. Protesty plánované proti zmenám na piatok v Budapešti museli pre zlé počasie organizátori zrušiť.
Rafael Rafaj (SNS): Návšteva Martonyiho na Slovensku pripomína hru mačky s myšou
14. marca 2013 - (tasr)
Stredajšia (13. 3) návšteva maďarského šéfa diplomacie Jánosa Martonyiho na Slovensku pripomínala hru mačky s myšou. Vyhlásil to prvý podpredseda SNS Rafael Rafaj. SNS návštevu hodnotí ako strieľanie gólov do vlastnej bránky slovenskými ústavnými činiteľmi. „Namiesto pritlačenia Budapešti k múru a riešenia pálčivých tém o neprípustnosti autonómie, exteritoriálnej pôsobnosti ústavy Maďarska, vyžiadania si zoznamu ľudí, ktorí požiadali o dvojaké občianstvo a vysvetlenie k asimilácii slovenskej menšiny v Maďarsku, slovenská strana uprednostnila prevažne diplomatické klišé výroky,” domnieva sa Rafaj. Národniari v tejto súvislosti hodnotia pôsobenie ministra zahraničných vecí Miroslava Lajčáka v oblasti menšín ako zradu slovenských národno-štátnych záujmov. Po stretnutí so svojím slovenským rezortným kolegom Martonyi skonštatoval, že vzťahy medzi Maďarskom a Slovenskom sa dostali na novú kvalitatívnu úroveň. Za posledné obdobie podľa neho nadobudli otvorenosť, úprimnosť, vzájomnú dôveru a empatiu.
SMK chce, aby v prípade centralizácie školstva, vznikli menšinové samosprávy
14. marca 2013 - (tasr)
Otázky školstva a vzdelávania menšín boli hlavnou témou dnešného rokovania maďarského ministra zahraničných vecí Jánosa Martonyiho s predstaviteľmi Strany maďarskej komunity (SMK). SMK totiž začala 18. februára petíciu za zachovanie decentralizovaného školského systému. “Základné školy patria miestnej samospráve a stredné pod vyššie územné celky. Bolo by to treba zachovať,” konštatoval po stretnutí šéf strany József Berényi. V prípade, ak by zriaďovateľské kompetencie v oblasti škôl a školských zariadení opäť prešli na štát, tak by sa podľa neho mali vytvoriť menšinové samosprávy, pod ktoré by spadali menšinové školy. Pripomenul, že hoci v Maďarsku si v rámci reformy zobral štát niektoré kompetencie späť, pri menšinových školách sa tak nestalo a tie naďalej riadia menšinové samosprávy. Mimoparlamentná strana touto petíciou reagovala na niektoré vyjadrenia ministra školstva Dušana Čaploviča (Smer-SD), ktorý za najideálnejší stav považuje to, aby školy spadali priamo pod štát, od ktorého by dostávali financie. Priame financovanie považuje za najčistejšie a v spolupráci s expertmi chce pripraviť prípadný prechod kompetencií pod štát. K tomu by ale mohlo dôjsť v horizonte dvoch až troch rokov. Martonyi pripomenul, že v jeho krajine sa ani po reorganizácii školstva nedotkne centrálne riadenie regionálneho školstva. “Vláda nemá takýto zámer,” deklaroval s tým, že menšinové školy budú naďalej patriť pod menšinové samosprávy. “Najlepšie riešenie je to, keď sa menšina stará a riadi svoje školstvo,” dodal. Ako vysvetlil, na dnešnom rokovaní so slovenským rezortným partnerom Miroslavom Lajčákom sa dohodli, že na úrovni expertov na vzdelávanie sa uskutočnia rokovania, aby sa vyjasnili otázky súvisiace s pripravovanými zmenami na Slovensku. Berényi tiež vyzdvihol vzájomnú slovensko-maďarskú komunikáciu týkajúcu sa hospodárskej spolupráce, ktorá SMK vyhovuje. “Aj na južnom Slovensku sú problémy s nezamestnanosťou a keď budú spoločné projekty v tejto oblasti, tak to pomáha všetkým občanom na južnom Slovensku,” podčiarkol.
SMK: Národnostné školy by mohli riešiť samosprávy menšín
http://www.sme.sk/c/6732754/narodnostne-skoly-by-mohli-riesit-samospravy-mensin-tvrdi-smk.html
Prezidenta Ivana Gašparoviča teší zlepšenie vzťahov s Maďarskom
13. marca 2013 - (tasr)
Prezidenta Ivana Gašparoviča teší zlepšenie medzištátnych vzťahov s Maďarskom v ostatnom období. Zdôraznil to dnes na stretnutí v Prezidentskom paláci s maďarským ministrom zahraničných vecí Jánosom Martonyim. Informovalo o tom Tlačové oddelenie Kancelárie prezidenta SR. „Som presvedčený, že takýto pozitívny trend bude pokračovať aj do budúcna v súlade s našou základnou zmluvou z roku 1995,” uviedol na rokovaní. „Vaša návšteva v Budapešti bola významným míľnikom v našich novodobých vzťahoch,” zhodnotil nedávnu februárovú oficiálnu návštevu slovenského prezidenta šéf maďarskej diplomacie. Gašparovič zdôraznil, že pred ostatnými parlamentnými voľbami v Slovenskej republike sa maďarskou kartou nehralo a nehrá sa ani po nich. Vyjadril želanie, aby to tak bolo aj v predvolebnej kampani v Maďarsku. Partneri diskutovali aj o téme dvojitého občianstva. Prezident Gašparovič ocenil, že o probléme dvojitého občianstva začali v decembri 2012 rokovať experti a že nedávno sa v Budapešti uskutočnilo ďalšie kolo rokovaní. „My tento problém pokladáme za bilaterálny. Nedá sa vyriešiť prispôsobením slovenskej legislatívy jednostrannému kroku maďarského parlamentu. Ak zmeniť zákony o štátnom občianstve, tak oba - váš i náš. A potom urobiť bilaterálnu dohodu,” spresnil svoj postoj Gašparovič. „Tento zákon o dvojitom občianstve sme neuvádzali do života vo vzťahu k Slovensku, ale mysleli sme ho v globálnom chápaní v rámci celého sveta,” reagoval Martonyi. Gašparovič je presvedčený, že Slovenská republika a Maďarsko majú veľmi blízke a mnohokrát až totožné pozície k rôznym bezpečnostno-politickým otázkam na pôde NATO a Európskej únie. Vyšehradská skupina je podľa neho pre Slovensko prioritným formátom regionálnej spolupráce. Ako dodal, „aj keď sa v niektorých otázkach v rámci V4 niekedy nezhodneme, chceme naďalej postupovať v duchu vyšehradskej solidarity”. Nadchádzajúce maďarské predsedníctvo V4 je Gašparovič pripravený všestranne podporovať. „Súhlasím s názorom, že medzi Slovenskou republikou a Maďarskom zavládlo pozitívne ovzdušie,” povedal na stretnutí Martonyi. „O sporných otázkach sme diskutovali aj predtým, ale teraz sú naše vzťahy kvalitatívne na lepšej úrovni. Je väčšia vôľa porozumenia a dôvery ako aj otvorenosť v citlivých otázkach,” dodal šéf maďarskej diplomacie.
János Martonyi po stretnutí s Miroslavom Lajčákom:
Slovensko-maďarské vzťahy sa dostali na novú kvalitatívnu úroveň
13. marca 2013 - (tasr)
Vzťahy medzi Maďarskom a Slovenskom sa podľa maďarského šéfa diplomacie Jánosa Martonyiho dostali na novú kvalitatívnu úroveň. Uviedol to na dnešnej tlačovej konferencii po stretnutí so svojím slovenským rezortným partnerom Miroslavom Lajčákom. Martonyi je na oficiálnej návšteve SR. Ako pripomenul, spolupráca medzi oboma krajinami existovala aj v minulosti, a to napriek niekedy vyhroteným diskusiám. Za posledné obdobie však vzťahy nadobudli inú kvalitu, a to otvorenosť, úprimnosť, vzájomnú dôveru a empatiu. „Najdôležitejšie je, že rokujeme v novej otvorenej atmosfére,” podotkol s tým, že sa rozpráva aj o ťažkých a citlivých problémoch, avšak nie na verejnosti. Diskutabilné otázky obe strany odborne preberú na rôznych úrovniach a fórach. Aj pri nich si vedia zvoliť cestu dialógu. Martonyi vyzval k tomu, aby sa Budapešť a Bratislava pokúsili uzavrieť problémy, ktoré majú korene v minulosti. Vidí pre to možnosť a potenciál. Pripomenul, že krajiny oveľa viac vecí spája ako rozdeľuje. Lajčák potvrdil, že neexistuje žiadna téma, ktorej by sa predstavitelia oboch štátov vyhli. Pripomenul, že spoľahlivým rámcom vzájomných vzťahov je základná medzištátna zmluva a 12 zmiešaných komisií, ktoré uspokojivo pracujú. „Darí sa nám, na rozdiel od minulosti, sústrediť pozornosť na celé spektrum vzťahov, hovoriť o otázkach, ktoré nás spájajú, ale neutekáme od tých, v ktorých sa nezhodujeme,” podčiarkol. Takou je problematika dvojakého maďarského občianstva a novela zákona o štátnom občianstve, ktorá prišla ako reakcia na maďarský zákon. Martonyi zopakoval, že na jej vyriešení pracujú odborné tímy, ktoré sa majú najbližšie stretnúť 19. marca. Ich prvé rokovanie označil za konštruktívne s tým, že sa identifikovali sporné body. Zároveň apeloval na to aby, kým sa nepodarí dospieť k dohode, nemali fyzické osoby žiadne nepríjemnosti. Na základe slovenskej novely totiž každý, kto dobrovoľne požiada o cudzie občianstvo, automaticky stratí slovenské. Potvrdil, že existuje vôľa na vyriešenie celej situácie. Na novinársku otázku súvisiacu s novelou maďarskej ústavy schválenou v pondelok (11. 3.) Martonyi uviedol, že o veciach, ktoré sa jej týkali, veľa komunikovali, pričom o nich informoval aj svojich kolegov v zahraničí. Lajčák upozornil, že nejde o otázku bilaterálnych vzťahov, a preto sa k tomu Slovensko nebude vyjadrovať. „V každom prípade sledujeme diskusiu, ktorá prebieha medzi Maďarskom a príslušnými európskymi inštitúciami,” priblížil s tým, že Benátska komisia aj Európska komisia študujú príslušné zmeny a vyjadria sa k nim. „Sme si istí, že sa nájde riešenie v európskom duchu,” dodal. Po intenzívnych bilaterálnych stretnutiach a plánovanej návšteve slovenského premiéra Roberta Fica v Budapešti padla dohoda o vzájomnom stretnutí oboch predsedov vlád s niekoľkými ministrami na oboch stranách. Uskutočniť sa má začiatkom júna. Lajčák priblížil, že pôjde o ministrov, ktorí zodpovedajú za príslušné oblasti, o ktorých chcú oba štáty bližšie diskutovať. Týka sa to cestnej infraštruktúry, energetiky, ale aj diplomacie.
Ministerskú cenu Dobré susedstvo a porozumenie získali Renáta Deáková a István Käfer
13. marca 2013 - (tasr)
Šéfovia slovenskej a maďarskej diplomacie Miroslav Lajčák a János Martonyi dnes odovzdali dvom laureátom ministerskú cenu „Dobré susedstvo a porozumenie” za rok 2012. Martonyi je na pozvanie svojho rezortného partnera na návšteve SR. Za slovenskú stranu ju získala prekladateľka a spisovateľka Renáta Deáková, ktorá sa dlhodobo venuje prekladateľskej činnosti a literatúre, ako aj rozvoju a podpore slovensko-maďarských kultúrnych vzťahov. Je držiteľkou viacerých prestížnych prekladateľských cien, medzi nimi aj tej najvyššej - Jána Hollého za preklad románu Pála Závadu Jadvigin vankúšik z roku 1999. Deáková poďakovala za samotnú existenciu predmetnej ceny. „Jednotlivci, neziskové organizácie, ktoré v rámci svojej práce prejavujú v duchu všeľudských hodnôt prirodzený záujem o svojho suseda, dostávajú v médiách len málo priestoru. Azda aj táto cena im pomôže upozorniť na ich aktivity,” konštatovala. Zároveň jej to dáva nádej, že slovensko-maďarské zmierenie má šancu. Za maďarskú stranu ju dostal predseda nadácie sv. Adalberta (Vojtecha, pozn. red.) pre výskum strednej a východnej Európy István Käfer. Nadácia vznikla v roku 2009, pričom ako pripomenul Käfer, jej úlohou je hovoriť aj o chúlostivých slovensko-maďarských otázkach. „Ďakujem, že môžeme ďalej a ešte usilovnejšie pokračovať v práci. Sme susedia, niekedy v našom vzťahu nie je všetko v poriadku, ale ako susedia môžeme byť a sme priatelia. Priateľstvo prináša poznanie, že sme prakticky aj bratia, historicky absolútne,” podčiarkol Käfer, ktorý je rozhodujúcou osobnosťou slovakistiky v Maďarsku. Cena „Dobré susedstvo a porozumenie” vyzdvihuje a oceňuje občanov aj inštitúcie, ktoré významným spôsobom prispievajú k vzájomnému slovensko-maďarskému poznávaniu a porozumeniu. Za jej zrodom stáli v decembri 2008 vtedajší ministri zahraničných vecí SR a Maďarska Ján Kubiš a Kinga Gönczová.
Lajčák: Citlivé otázky nezametáme pod koberec
http://www.sme.sk/c/6732260/sef-madarskej-diplomacie-vztahy-so-slovenskom-dostali-novu-kvalitu.html
Slovenská trieda len na žiadosť rodičov
Už bolo načase p. minister! Konečne niečo aj pre spokojnosť občanov.
13. marca 2013 - (Pavol Žibrita - pavolzibrita.blog.sme.sk)
Čítam, že p. minister Čaplovič nevidí žiadny problém v tom, aby sa v maďarských školách otvorila aj slovenská trieda, ak o to požiadajú slovenskí rodičia v obciach kde je len maďarská škola. Tak to vidia určite aj všetci normálni rodičia a ľudia v celej republike. A je len prirodzené, že by to malo platiť aj opačne, lebo inak by šlo o dvojtvárnu politiku, ktorá zaseje nové(?) semeno sváru medzi svojich občanov. Takže... ak povieme A, mali by sme povedať aj B... Ani v Maďarskom „gulášsocializme”, ani v československom „hurásocislizme” neboli menšiny v „móde”, a keď sa o niečom nehovorí alebo nepíše, akoby ani neexistovalo...akoby. Navonok bolo všetko v najlepšom poriadku, ale tak Slováci v Maďarsku, ako aj Maďari na Slovensku vedia, že to tak nebolo. V Maďarsku napr. zanikli jednojazyčné školy (B. Čaba) a na Slovensku zanikali maďarské triedy v slovenských školách (Nitra). A teraz (po 30-40 rokoch) vraj no problem. Súhlasím! Ani by nemal byť! Ale ak sa pánu ministrovi údajne páči školský systém aký majú vo Fínsku tak naisto vie, že ak tam 6 či 8 švédskych rodičov požiada o otvorenie triedy, tak ju otvoria. Je to pre nich samozrejmé, veď ide o fínskych občanov. Ich občanov! Podobne ako v prípade Maďarov, ktorí sú pre zmenu občanmi Slovenska. Naši občania! Vidí v tom niekto nejaký problém? Ostatne problémy sú tu na to, aby sa riešili a vyriešili ku spokojnosti všetkých občanov štátu. Oboch štátov! Lebo ako som už spomínal, čo v jednej provincii, to vzápätí aj v tej druhej, čo v prípade národnostných menšín platí dvojnásobne! A že prečo toto všetko? Jednoducho preto, že aj v Maďarsku sa približuje čas, keď tu slovenská trieda vznikne len na žiadosť alebo so súhlasom rodičov. Od septembra to tu v Maďarsku vstupuje do platnosti. Tak nám Pán Boh pomáhaj!
Martin Schulz na summite EÚ obvinil Maďarsko, že pošliapava európske hodnoty
15. marca 2013 - (tasr)
Predseda Európskeho parlamentu (EP) Martin Schulz, ktorý naplno využíva svoju právomoc zúčastňovať sa na otvorení summitov EÚ, využil túto možnosť aj vo štvrtok a v rámci svojho predslovu sa pred lídrami EÚ zmienil aj o Maďarsku, kde v pondelok poslanci parlamentu prijali kritizovanú novelu ústavy. „Európska únia je spoločenstvom hodnôt. Nemôžeme mlčať, ak jeden z členských štátov tieto hodnoty porušuje,” uviedol Schulz tesne pred otvorením summitu EÚ. Schulz dodal, že Európsky parlament vyzýva európskych predsedov vlád a prezidentov, aby pripravili adekvátnu reakciu a odpoveď na situácie, keď dochádza k pošliapavaniu základných európskych hodnôt. Slová predsedu EP odzneli len niekoľko hodín po tom, ako maďarský premiér Viktor Orbán využil svoju prítomnosť v Bruseli a zvolal tlačovú besedu pre európskych novinárov, v rámci ktorej vysvetlil situáciu okolo novely ústavy zo svojho pohľadu. Orbán v reakcii na prijatie novely ústavy, ktorú kritizovala Európska komisia aj Rada Európy, povedal, že maďarský parlament neprijal žiadnu právnu normu, ktorá by obmedzovala ústavný súd vo výklade zákonov.
Maďarskú centrálnu banku zasiahol drsný prevrat
Bývalý Orbánov minister rýchlo berie moc v banke do vlastných rúk
15. marca 2013 - (Ondrej Podstupka - etrend.sk)
Od vymenovania Györgya Matolcsyho do čela maďarskej centrálnej banky ubehli sotva dva týždne a trhy sa už začínajú znepokojovať. Pravá ruka premiéra Viktora Orbána a a bývalý minister hospodárstva ešte oficiálne svoj plán pre banku nepredstavil, no znepokojenie vzbudzujú aj náznaky, píše agentúra Reuters. V posledných týždňoch banku narýchlo opustilo viacero špičkových ekonómov. Najväčšiu zasadačku v budove, ktorá tradične slúžila na dlhé akademické porady o stave hospodárstva, len pre seba obsadila jedna z Matolcsyho najbližších poradkýň Róza Nagyová. Veľa naznačuje aj nástup nového vedenia banky, ktorý jeden zo zdrojov Reuters označil za „brutálne arogantný“. Matolcsyho pracovníci si podľa anonymného zdroja prešli všetky budovy banky a bez vysvetlenia fotili zamestnancov. „Teraz je tu silný pocit neistoty a ľudia sa cítia zastrašení,“ dodal zdroj. Predtým to vraj bolo inak. „Kultúrou v banke bolo diskutovať. Každý mohol povedať, pán guvernér, mýlite sa. Nikto sa nebál vyjadriť svoj názor, aj keď protirečil guvernérovi či jeho zástupcom,” tvrdil jeden zo zdrojov. Po nástupe G. Matolcsyho do vedenia banky musel svoj post opustiť šéf finančných analytikov, o kreslo prišla aj hlavná ekonómka banky a šéf výskumného oddelenia. G. Matolcsy v banke podľa zdrojov Reuters rýchlo vytvoril nové štruktúry, ktoré sú oveľa hierarchickejšie. Analytik finančného konglomerátu Nomura Peter Attard Montalto očakáva, že v nasledujúcom období bude banka robiť výrazne menej výskumu a zníži sa aj jej ochota kritizovať kroky vlády V. Orbána. Dnes už bývalý guvernér maďarskej centrálnej banky András Simor musel čeliť tlakom, vo funkcii sa však udržal až do skončenia funkčného obdobia. Vymenovanie nástupcu už mal plne v rukách V. Orbán.
Maďarsko vytvorí systém štátneho bankovníctva
13. marca 2013 - (sita)
V Maďarsku pôsobí príliš veľa zahraničných bánk a podnikateľov zaťažujú úvery v cudzej mene. Vyhlásil to v utorok maďarský premiér Viktor Orbán. Vláda preto podľa neho vytvorí systém štátneho bankovníctva a malým podnikateľom pomôže vymeniť ich pôžičky v eurách a švajčiarskych frankoch za úvery v maďarských forintoch. „Je jedna cesta, ako sa oslobodiť. Keď sa oslobodíme od pôžičiek v cudzej mene... Podľa môjho názoru je to fundamentálna otázka suverenity,” uviedol premiér na stretnutí so zástupcami podnikateľov. Dostupnosť úverov podľa premiéra podporí nový systém bankovníctva pod správou štátu. Jeho základom má byť sieť družstevných sporiteľní, ktorú ovládol štát minulý rok po odkúpení podielu v banke Takarékbank. Viktor Orbán ďalej v utorok obhajoval rozhodnutie vládny ukončiť rokovania o úverovom programe s Medzinárodným menovým fondom (MMF). Označil to za dôkaz, že krajina sa zaobíde bez zahraničnej pomoci. „Bez ohľadu na to, koľko nepriateľov máme, si dokážeme nájsť priateľov a udržať sa na vlastných nohách. Boj za právo konať slobodne je najdôležitejším bojom,” zdôraznil premiér. Ohlasované vytvorenie systému štátom kontrolovaného bankovníctva predstavuje najnovšiu iniciatívu v kontroverznej hospodárskej politike maďarskej vlády, ktorá v posledných troch rokoch znepokojila investorov a Medzinárodný menový fond. Medzi ďalšie kritizované kroky patria najvyššia banková daň v Európe alebo mimoriadne zdanenie energetických, maloobchodných a telekomunikačných firiem.
Orbán chce zakročiť proti vysokým úrokom a chce viac bánk
13. marca 2013 - (Jozef Tvardzík - sme.sk)
Maďarský premiér Viktor Orbán chce obmedziť moc zahraničných bánk v krajine. „Nie je zdravé, aby vlastníkmi maďarského bankového systému boli zahraničné banky do tej miery ako teraz. Môže sa nám to vyplatiť najmä v krízových situáciách,“ tvrdí. Vláda strany Fidesz s ústavnou väčšinou v parlamente už chystá návrh, ktorým by prikázala, aby aspoň polovica bankového sektora v Maďarsku bola v maďarských rukách. Dnes tam patrí zahraničným vlastníkom asi 64 percent bankového trhu. Od Orbána ide o populistický krok voči verejnosti, tá kritizuje zahraničné banky za drahé úvery, povedala pre SME Andrea Éltetővá z Maďarskej akadémie vied. Úroky na úrovni osem až desať percent prekážajú aj Orbánovi. Banky poskytujú drahé úvery pre vysoké riziko ich nesplácania. Tiež pre náklady, ktoré im zvýšila aj najvyššia banková daň v Únii a daň z finančných transakcií, ktorú maďarská vláda nekonzultovala s Bruselom. Na druhej strane je získavanie kapitálu na trhu lacné: ročný Euribor, čo je sadzba, za ktorú sú si banky medzi sebou ochotné požičať, sa pohybuje okolo pol percenta. Maďarská medzibanková sadzba Bubor je na úrovni piatich percent. Aspoň polovičné zastúpenie domáceho kapitálu v maďarskom bankovom sektore môže vláda podľa Éltetővej dosiahnuť len troma spôsobmi. „Prvým je vyvlastnenie. Orbán dobre vie, že narazí na zákony Únie a hrozia mu súdne spory pred európskymi inštitúciami,“ tvrdí Éltetővá. Reálnejšia je podľa nej snaha vlády podporovať vznik malých bánk s regionálnym pôsobením, aké bežne fungujú napríklad v USA. „Ich vyšší počet a úloha v ekonomike sa rozložia a podiel zahraničných bánk sa tak zníži,“ tvrdí. Prispieť k tomu má od mája aj štátna internetová banka Webbank. Minister financií György Matolcsy vlani tvrdil, že bude poskytovať podnikateľom viac úverov za prijateľnejších podmienok. Poslednou možnosťou, ako zvýšiť domáce podiely v bankovom sektore, je vyštvať vládnymi zásahmi zahraničné banky z krajiny. „Táto možnosť sa mu darí. Zásahy do bánk sú také tvrdé, že niektoré uvažujú o odchode,“ tvrdí pre SME maďarský ekonóm Kálmán Dezséri. Talianska banková skupina Intesa Sanpaolo, do ktorej patrí aj VÚB banka, už podľa televízie Bloomberg uvažuje, že obmedzí pôsobenie v Maďarsku. „V Maďarsku boli veľmi dobré finančné služby, ale dnes sa premenili na akúsi nočnú moru,“ povedal jej šéf Enrico Cucchiani. V Maďarsku pôsobia okrem Intesy aj materské banky našej Tatra banky, UniCredit Bank, OTP banky či Slovenskej sporiteľne. „Erste Bank Hungary je druhá najväčšia banka na maďarskom trhu. Skupina sa neplánuje stiahnuť z Maďarska a chce sa aj naďalej zameriavať na vlastný obchod,“ vraví hovorkyňa Erste Group z Viedne Linda Michalechová. Banka si počká, ako bude Orbán vo svojom pláne postupovať. Analytik Slovenskej bankovej asociácie Marcel Laznia tvrdí, že banky v Maďarsku netvoria zisk a zabrzdili poskytovanie úverov. „Kapitál radšej držia v portfóliu, pretože nevedia, čo ich čaká. V krajine je jeden z najvyšších poklesov úverov,“ tvrdí. Malým a stredným podnikom, ktoré tvoria základ maďarskej ekonomiky, odmietajú banky poskytovať úvery. „Na to, aby banky úvery poskytovali, však treba vytvoriť podmienky, a nie zavádzať nové politické riešenia,“ dodal Laznia.
Orbánové kroky - Čo už urobil
- zaviedol bankový odvod vo výške 0,53 % z aktív, je najvyšší v Európskej únii,
- prišiel s daňou z finančných transakcií, z každej transakcie príde do rozpočtu 0,1 % (u nás bude 0,1 % pre akcie a 0,01 % pre deriváty),
- umožnil výmenu úverov z cudzích mien na forinty v zákonom zvýhodnenom kurze,
- zásahy do centrálnej banky.
Orbán beží o život
13. marca 2013 - (Peter Schutz - sme.sk)
Žiadať od Miroslava Lajčáka, aby kolegovi Martonyimu tlmočil znepokojenie nad situáciou v Maďarsku, sa asi nedá. Na Slovensku sa však bude treba zamyslieť, čo ústavný prevrat v Budapešti mení a znamená. Pretože to, čo sa tam práve deje, nie je nič iné než pokus o prechod do iného zriadenia. Z ústavnej demokracie na akýsi diktát väčšiny. Podľa prameňov, ktoré reportujú z Pešti, štvrtá novela ústavy od Viktora Orbána likviduje systém bŕzd a protiváh i podstatné náležitosti právneho štátu. Aj fiktívny živnostník vidí, že ak novela ruší všetky nálezy ústavného súdu spred roku 2012, tak je to jasné prerušenie kontinuity. Zároveň do textu, ktorý rozširuje novú ústavu asi o tretinu (!), Fidesz zakomponoval všetko, čo mu predtým súd neschválil. Je možné, že ústavný puč vyzerá inak. Čo je však potom toto? Európska komisia, ministerstvo zahraničia USA, Merkelová i ďalší už vyzvali Orbána, aby sa miernil. Nebudú vypočutí. Premiér a Fidesz pália za sebou mosty. Nejde iba o ústavu. V piatok vyhovel súd námietke energetickej spoločnosti, ktorá spochybnila cenovú reguláciu. V sobotu označil Orbán výrok za „škandálny“ a o šesť dní (!), čiže dnes, parlament mení zákon, pretože „výrok ohrozuje maďarské rodiny, ktoré by platili o 4400 forintov mesačne viac“ (Rogán, šéf frakcie). Vytváranie obrazu nepriateľa je aj za novým plánom Orbána na založenie štátneho bankovníctva, ktoré by konvertovalo na forinty úvery v cudzej mene. Nepriateľmi sú, samozrejme, zahraničné banky a nadnárodné spoločnosti, ktoré zdierajú Maďarov... Pred voľbami o rok beží Orbán o život. Už vie, že žiadny rast nebude. Lacnejšie energie či zvýšenie dôchodkov musí ktosi zaplatiť, takže nejaké súdy či ústava musia ísť bokom. Čelná zrážka s Merkelovou a Európou je na ceste, keďže napríklad štvrtina maďarskej ekonomiky je v nemeckom vlastníctve. S desaťmiliardovou pôžičkou v dolároch od Putina vo vrecku si Orbán verí, že konflikty zvládne a finančný a podnikateľský sektor podriadi svojej revolúcii. To svedčí o iracionálnom ocenení situácie, ak zvážime, že maďarský rozpočet je doslova odkázaný na európske peniaze. Forint medzitým atakuje hranicu 307/euro, čo vraj Orbánovi neprekáža, keďže - podľa analytika CNBS - je oslabenie forintu dokonca zámerom. Lars Christensen z Danske Bank naopak súdi, že ak cirkus potrvá ešte pár dní, financovanie Maďarska sa zrúti.
Orbán tvrdí, že žiadny z prijatých zákonov neobmedzuje ústavný súd
14. marca 2013 - (tasr)
Ústavný súd Maďarska má aj naďalej všetky možnosti, aby posudzoval, či jednotlivé právne normy sú v súlade so základným zákonom. Vyhlásil to dnes v Bruseli maďarský premiér Viktor Orbán na medzinárodnej tlačovej besede pred začiatkom dvojdňového summitu Európskej únie. Podľa tlačovej agentúry MTI predseda maďarskej vlády v reakcii na kritiku v pondelok prijatej novely ústavy povedal, že maďarský parlament neprijal žiadnu právnu normu, ktorá by obmedzovala ústavný súd vo výklade zákonov. „Bolo by však absurdné, keby ústavný súd mohol preverovať samotnú ústavu,” zdôraznil. Na otázku prečo nevyhovela maďarská vláda žiadosti, aby odročili hlasovanie, kým návrh nepreverí Benátska komisia, Orbán povedal, že diskusia o návrhu úpravy ústavy trvala týždne, pričom v tom čase neprišla žiadna kritika. „Iba tri dni pred hlasovaním sa objavila zo zahraničia prvá kritika, deň pred plánovaným hlasovaním zaznela výzva z Bruselu, aby sme zastavili hlasovanie, čo je neprijateľné,” konštatoval.
Viktor Orbán listom uisťoval i Angelu Merkelovú
Predseda maďarskej vlády poslal list nemeckej kancelárke Angele Merkelovej, v ktorom zdôraznil, že Maďarsko si v plnej miere ctí európske normy, v rámci nich základnú zmluvu Európskej únie. Maďarský parlament neschválil žiadnu právnu normu, ktorá by bola v rozpore so základnými európskymi hodnotami, napísal Orbán. Komisárka EÚ pre spravodlivosť Viviane Redingová v Berlíne podľa agentúry Reuters povedala, že Európska komisia dbá na dodržiavanie dohôd a zákonov, preto nemôže nečinne hľadieť, ako niektorá krajina šliape po základných právach. „Komisia preverí novelu ústavy a jej vplyvy v zmysle siedmeho článku Zmluvy o Európskej únii. V tomto zmysle je možné pozastaviť hlasovacie právo členskej krajiny, ak v danej krajine sú porušené základné práva,” povedala komisárka. Podľa agentúry Reuters by mohla byť pre danú krajinu ohrozená aj časť fondov únie. O štvrtej novele maďarskej ústavy, ktorú schválil maďarský parlament 11. marca, hovorili z iniciatívy opozičnej Sociálnodemokratickej strany Nemecka (SPD) aj na plenárnej schôdzi nemeckého Bundestagu, kde všetky strany opozície odsúdili novelu a žiadali, aby nemecká vláda a kancelárka Merkelová rozhodne zasiahli voči tomuto kroku Maďarska. Vládne strany kritizovali tón vystúpení opozičných poslancov a podotkli, že záležitosť je v kompetencii inštitúcií únie, a nie nemeckého parlamentu.
Századvég: Väčšina opýtaných Maďarov súhlasí s ustanoveniami novely ústavy
14. marca 2013 - (tasr)
Väčšina maďarského obyvateľstva súhlasí s úpravami ústavy, ktoré schválil parlament v pondelok. Vyplýva to z dnes zverejneného prieskumu maďarského inštitútu Századvég. Podľa vyjadrenia inštitútu všeobecne možno konštatovať, že rozhodujúca väčšina Maďarov súhlasí s úpravami základného zákona. Najvýraznejšiu podporu v prieskume získalo ustanovenie, ktorým sa zvýši transparentnosť činnosti ústavného súdu. Podporilo ho 86 percent respondentov. Až 83 percent opýtaných vyjadrilo súhlas s článkom, ktorý stanovuje, že manželstvo možno uzatvárať medzi mužom a ženou, 79 percent podporilo ustanovenie, podľa ktorého základom rodinného zväzku je manželstvo, prípadne vzťah rodiča a dieťaťa. Zákaz bývať bezdomovcom na verejných priestranstvách v záujme ochrany verejného zdravia, bezpečnosti, poriadku a kultúrnych hodnôt pozitívne hodnotilo 67 percent Maďarov. Možnosť zníženia dôchodkov bývalých komunistických pohlavárov ocenilo 64 percent a rovnaký pomer respondentov vyjadril súhlas s tým, že politické strany budú môcť zverejňovať politickú reklamu vo verejnoprávnych médiách výhradne bez úhrady. S princípom študentských zmlúv, ktoré zaväzujú študentov štátom financovaných odborov zostať pracovať v Maďarsku na určitú dobu, súhlasilo 63 percent ľudí. Takmer polovica (49 percent) respondentov sa stotožnilo s vyhlásením, že Maďarská robotnícka socialistická strana (MSZMP) bola zodpovedná za komunistickú diktatúru v Maďarsku a že trestné činy jej vodcov sú nepremlčateľné. Rovnaký pomer opýtaných súhlasí s tým, že politické strany môžu politické reklamy zverejňovať iba vo verejnoprávnych médiách. Iba šesť percent oslovených nedokázalo alebo nechcelo odpovedať na položené otázky.
V Bruseli budú v piatok protestovať proti Orbánovej politike
14. marca 2013 - (tasr)
V čase summitu Európskej únie v piatok 15. marca pripravujú v Bruseli protest proti politike maďarského premiéra Viktora Orbána a proti novele maďarskej ústavy, informoval dnes maďarský spravodajský server Hvg.hu. „Viktor Orbán v piatok pricestuje do Bruselu na summit EÚ. Pri tejto príležitosti pripravujeme pokojnú demonštráciu v znamení európskych demokratických hodnôt a solidarity. Našim cieľom je poukázať na postupné potláčanie maďarskej demokracie,” cituje server z vyhlásenia organizátorov protestu zverejnenom na spoločenskej sieti Facebook. Podľa nich Orbán a jeho strana Fidesz pondelňajšou úpravou ústavy potvrdili, že sú schopní prekročiť všetky hranice a ignorovať každú kritiku i protinázory. „Deklarovali, že do základného zákona napíšu čokoľvek, čo si zmyslia. Do ústavy, ktorá je principiálne zbierkou zákonov zaručujúcich základné práva a práva slobôd občanov. Ústava má byť zdrojom práv a nie ich zábranou,” napísali iniciátori demonštrácie, ktorí zdôraznili, že sú nezávislí na stranách či straníckych ideológiách. Demonštrovať budú na bruselskom Námestí Roberta Schumana o 15.00 h.
Predsedníčka bavorského parlamentu zrušila schôdzku s Kövérom kvôli ústave
13. marca 2013 - (tasr)
Predseda maďarského parlamentu László Kövér dnes pricestoval do Mníchova na dvojdňovú oficiálnu návštevu, kde sa mal stretnúť s predsedníčkou bavorského parlamentu Barbarou Stammovou. Politička Kresťanskosociálnej únie (CSU) však na protest proti pondelňajšiemu schváleniu novely maďarskej ústavy, ktorá vyvolala obavy v Európe, schôdzku s Kövérom zrušila. Podľa maďarského servera HetiValasz.hu CSU je Stammová známa tým, že na rozdiel od Kresťanskodemokratickej únie (CDU) podstatne viac podporuje snahy maďarskej vlády a doposiaľ ani raz nekritizovala budapeštianske vedenie. „Novela ústavy, schválená v pondelok, vyvolala vážne obavy a diskusiu v Európskej únii i v Nemecku v súvislosti s dodržiavaním princípov právneho štátu,” konštatovala Stammová v utorok s poznámkou, že v súčasnej situácii je rozumné v záujme zachovania konštruktívneho dialógu medzi parlamentmi odložiť dnešnú schôdzku. Predsedníčka bavorského parlamentu však vyjadrila nádej, že v budúcnosti sa stretnutie bude môcť uskutočniť „práve kvôli silnej väzbe medzi ľudom Nemecka a Maďarska”. Kövér absolvuje dnes okrem iného stretnutia s predstaviteľmi sudetských Nemcov v Bavorsku a maďarskej katolíckej emigrácie. Server poznamenal, že na rozdiel od návštevy maďarského prezidenta Jánosa Ádera v Berlíne začiatkom tohto týždňa, kde miestne maďarské a nemecké ľavicové skupiny zorganizovali menšiu protestnú akciu, v konzervatívnejšom Mníchove demonštráciu nepripravili ani len antifašistické organizácie.
Amnesty International žiada prezidenta Ádera, aby nepodpísal novelu ústavy
Organizácia na ochranu ľudských práv Amnesty International (AI) dnes vyzvala maďarského prezidenta Jánosa Ádera, aby nepodpísal novelu ústavy, ktorú parlament schválil v pondelok. Organizácia podľa tlačovej agentúry MTI pripomenula, že už v apríli 2011 a v januári 2012 vyjadrila svoje obavy. AI v dnes zverejnenom vyhlásení „dôrazne požiadala” prezidenta Ádera, aby nepodpísal zákon týkajúci sa štvrtej novely základného zákona, pretože podľa jej názoru môže novela obmedzovať základné ľudské práva. Generálny tajomník AI Salil Shetty ešte pred hlasovaním v maďarskom parlamente listom vyzval maďarského premiéra Viktora Orbána, aby ako predseda väčšej vládnej strany Fidesz zabránil tomu, aby „prijatím štvrtej novely ústavy obmedzili základné ľudské práva”.
Prezident Áder podpíše novelu ústavy
13. marca 2013 - (tasr)
Maďarský prezident János Áder v stredu večer oznámil, že podpíše novelu ústavy, ktorú parlament schválil tento týždeň. Podľa vlastných slov má ústavnú povinnosť tak urobiť, informovala tlačová agentúra Reuters. Maďarský parlament, v ktorom má väčšinu vládnuca strana Fidesz premiéra Viktora Orbána, v pondelok schválil štvrtú novelu ústavy napriek varovaniam z Európskej únie, od vlády USA i skupín pre ľudské práva, že ústavné zmeny môžu oslabiť demokraciu v Maďarsku. Schválená novela do ústavy začlenila väčšinu prechodných ustanovení, ktoré predtým ústavný súd zrušil. Patrí k nim ustanovenie o odsúdení komunizmu či parlamentný systém uznávania cirkví. Novela zakotvila do základného zákona uzatváranie študentských zmlúv zaväzujúcich študentov v prípade štúdia na štátom financovaných odboroch zamestnať sa v Maďarsku na určitú dobu, zákaz bývania bezdomovcov na verejných priestranstvách, ale aj obmedzenie právomocí ústavného súdu pri posudzovaní ústavy. „Je to moja jediná ústavná voľba, ktorá je v súlade s mojou prísahou, súčasnými predpismi a rozhodnutiami ústavného súdu prijatými za posledných 20 rokov,” uviedol Áder vo vyhlásení na svojej oficiálnej webovej stránke.
Áder pod tlakom - Podpísať či nie?
13. marca 2013 - (ik - Pravda)
János Áder, ktorý si takmer rok, čo je maďarským prezidentom, zachovával relatívnu nezávislosť od premiéra Viktora Orbána, stojí pred ťažkou voľbou. Novela ústavy, ktorú jej oponenti označujú za koniec právneho štátu, sa ocitne na jeho pracovnom stole. „Ak podpíše, v tom okamihu sa z neho stane ozubené koliesko podľa vzoru jeho predchodcu Pála Schmitta,“ komentuje dilemu hlavy štátu rešpektovaný názorový blog Vélemény vezér. Kým Schmitt až do vlaňajšej jari, keď pre plagiátorskú aféru odstúpil, automaticky podpisoval všetky Orbánovým Fideszom presadené zákony, čím si vyslúžil hanlivú prezývku Pero národa, Áder robil všetko preto, aby sa zbavil znevažujúcej nálepky, že je Orbánov (k)Áder. Hoci so súčasným premiérom si boli od študentských čias blízki a pred štvrťstoročím spoločne stáli pri zrode Fideszu, nový prezident už pri prevzatí úradu upozornil, že nebude len bezduchým strojom na podpisovanie. A viaceré zákony, ktoré neskôr ústavný súd zrušil, parlamentu skutočne vrátil. Prezident bol od pondelka, keď poslanci vládneho Fideszu zbavili ústavný súd právomoci posudzovať obsahovú stránku základného zákona, na návšteve v Nemecku. Skandovanie „János, nepodpíš!“ z hrdiel tisícov demonštrantov pred budínskym prezidentským palácom tak nepočul. Tlak na to, aby vetoval spornú ústavnú novelu, však pocítil aj v Berlíne. Nemecké ministerstvo zahraničných vecí včera po jeho rokovaní s kancelárkou a šéfom diplomacie ich výmenu názorov označilo za „otvorenú a značne protirečivú“. „Janó, sledujeme tvoju ruku, nepodpíš, počúvni svoje srdce a zachráň si česť,“ siahal prezidentovi do svedomia Péter Molnár, jeden zo spoluzakladateľov Fideszu, ktorý Orbánovu stranu pred rokmi opustil. Aj bývalý prezident a dlhoročný predseda ústavného súdu László Sólyom Ádera vyzval, aby použil veto a zachránil tak v Maďarsku právny štát. Právni experti Fideszu síce upozorňujú, že ústava nedáva hlave štátu inú alternatívu, ako novelu základného zákona podpísať, Sólyom však tvrdí, že ak prezident použije veto, môže sa odvolať na ustanovenie, podľa ktorého má byť hlavným strážcom demokratického fungovania štátneho aparátu. Tri organizácie na ochranu ľudských práv v utorok Ádera upozornili aj na tretiu možnosť. „Ak prezident usúdi, že nemá oprávnenie na veto, tak odstúpi z funkcie, aby svojím podpisom neprispel k vybudovaniu autoritárskeho režimu,“ napísali v otvorenom liste adresovanom hlave štátu.
Koniec delenia moci?
12. marca 2013 - (Štefan Markuš - pravda.sk)
Kritici svojvoľnej postupnej úpravy základného zákona Maďarska opakovane zdôrazňovali, že navrhované zmeny zasadia smrteľný úder ústavnosti a právnemu štátu. Orbánova vláda do politického slovníka zapísala novú definíciu funkcie ústavného zákona. Komentátori ju ironicky sformulovali: „Štvrtá novela maďarskej ústavy chráni štát, na rozdiel od iných základných zákonov, ktoré chránia občanov.“ Fideszovská garnitúra v parlamente schválila viacero ustanovení, ktoré umožňujú anulovať všetky rozhodnutia ústavného súdu vyhlásené v predchádzajúcom období za protiústavné. Prerušuje sa tým kontinuita ústavného systému posledných dvadsať rokov a znižujú sa normy ochrany práv fyzických aj právnických osôb. Obmedzuje sa volebný zákon tým, že do volebnej kampane sa aktívne môžu zapojiť iba verejnoprávne médiá. Novela považuje kritické vyjadrenie o verejnom činiteľovi za kriminálny čin a urážku na cti, čím sa zásadne obmedzuje sloboda prejavu. Parlament bude schvaľovať i to, či náboženské spoločenstvá získajú štatút cirkví alebo nie. To znamená, že o teologických otázkach budú rozhodovať politici. Rovnako ako o tom, či etnické skupiny žijúce v Maďarsku uznajú za národnostnú menšinu. Nanovo sa definuje pojem rodiny v zmysle, že ju tvorí iba muž a žena. Koncepcia rodiny v Maďarsku sa bude zakladať na vzťahu rodičia - deti. Novela alebo samosprávne nariadenie vyhlasuje prebývanie bezdomovcov na verejných priestranstvách za protiprávny čin. Byť bezdomovcom bude trestné. Ďalej sa prijala zmena, že absolventi vysokých škôl, ktorí študovali s podporou štátu, po získaní diplomu sa musia určitý čas zamestnať v Maďarsku. Táto podmienka odporuje legislatíve EÚ zaručujúcej voľný pohyb pracovnej sily. Novela tiež umožňuje kontrolu hospodárenia vysokého školstva vládou, čím ruší ekonomickú autonómiu vzdelávacích inštitúcií. Ústavná demokracia bola po zmene politického systému v Maďarska zakotvená na rozhodujúcej úlohe ústavného súdu. Obdobie rakúsko-uhorskej monarchie, maďarské kráľovstvo po jej rozpade, aj epocha budovania socializmu dokazujú, že neobmedzené parlamentné vládnutia nikdy neboli demokratické. Autokratické vlády v Uhorsku vždy skončili bolestivo. Voľby v roku 2010 priniesli Fideszu ústavnú väčšinu v parlamente, čo znamenalo aj to, že osud základného zákona bude v rukách jednej politickej strany. Málokto si pomyslel, že po personálnych zmenách, ako je penzionovanie sudcov, odvolanie predsedu najvyššieho súdu či odstavenie prezidenta Maďarskej národnej banky, budú nasledovať kroky, ktoré začnú demontovať ústavný systém. Druhá Orbánova garnitúra sa v ošiali „kabínkovej revolúcie“ snaží všetkými spôsobmi odpútať od základných princípov demokratického zriadenia, ktoré sa vytvorilo po roku 1990 politickou dohodou pri okrúhlom stole vtedajších politických síl. Viktor Orbán sa pokladá za dedičného pokračovateľa tisícročného kráľovstva, otvorene hlása kontinuitu nepísanej historickej uhorskej ústavy a oprašuje stuchnuté tradície autokratického režimu regenta Miklósa Horthyho. Od času, keď nová ústava vstúpila do platnosti (1. januára 2012), jej dikcia sa postupne začala oddeľovať od praxe. Fakt, že EÚ a jej inštitúcie (Benátska komisia pre demokraciu prostredníctvom práva) kritizujú postup Budapešti, vyvoláva obavy, že Orbán eliminuje hodnoty demokracie. Maďarskí zákonodarcovia prijali kontroverznú novelu ústavy v kontexte záverečných slov základného zákona: „…s vedomím svojej zodpovednosti pred Bohom a človekom.“ Akt, ktorý v 21. storočí je už mimo racionality. Uvedenie novely do života má v rukách prezident. Dostal šancu posledný raz uplatniť právo veta.
Benátska komisia prijme stanovisko k novele maďarskej ústavy v júni
13. marca 2013 - (tasr)
Benátska komisia k novele maďarskej ústavy zaujme postoj na júnovom plenárnom zasadaní, informovalo dnes internetové vydanie maďarského denníka Népszabadság odvolávajúc sa na tlačovú kanceláriu komisie. Generálny tajomník Rady Európy Thorbjörn Jagland nedávno požiadal Benátsku komisiu, aby preverila úpravy maďarského základného zákona, ktoré parlament schválil v pondelok. Paralelne s tým urobí právnu analýzu novely aj Európska komisia, ktorej cieľom je zistiť, či tá je v súlade s právnym systémom a hodnotami Európskej únie. Výsledok kontroly EK by mal byť známy už do niekoľkých týždňov. Podľa Népszabadságu maďarské právne normy preveruje niekoľko skupín právnej služby EK. Obavy sa vynorili v súvislosti desiatich ustanovení, ktoré sa okrem iného týkajú obmedzenia právomocí ústavného súdu, študentskej zmluvy, niektorých daňových záležitostí, obmedzenia kampane politických strán či zrušenia poverenia ombudsmana pre ochranu osobných údajov. Nemenovaný zdroj EK pre denník povedal, že aj ústava musí byť v súlade s právom EÚ.
Orbán núti študentov pracovať doma a na pokuty od Únie môže zaviesť daň
V upravenej maďarskej ústave sú teraz zákony, ktoré v minulosti označili za protiústavné.
12. marca 2013 - (Peter Morvay - Sme)
Nepomohli demonštranti v budapeštianskych uliciach, list predsedu Európskej komisie José Manuela Barrosa ani varovanie amerického ministerstva zahraničia. Nepomohli slová exprezidenta Lászlóa Sólyoma, podľa ktorého je táto zmena ústavy poslednou ranou pre právny štát v Maďarsku. Vládna strana Fidesz využila svoju dvojtretinovú väčšinu v parlamente a presadila piatu zmenu ústavy, ktorá vstúpila do platnosti len minulý rok. Priamo do ústavy zapísala niekoľko sporných zákonov, ktoré v minulosti ústavný súd označil za protiústavné. A aby sa to neopakovalo, opäť obmedzila právomoci ústavného súdu. Ústavný súd nebude môcť skúmať novelizácie ústavy po obsahovej stránke, takže si do ústavy vládni poslanci môžu odhlasovať aj paragrafy porušujúce základné ľudské práva. Všetky rozhodnutia ústavného súdu prijaté pred tým, ako vstúpila do platnosti nová ústava, boli označené za neplatné. Predsedníčka Celoštátneho súdneho úradu (manželka europoslanca Fideszu) má podľa ústavy právo prideľovať súdne spory súdom podľa vlastného uváženia. Predseda parlamentu získal právo pomocou parlamentnej stráže zaistiť poriadok a disciplínu medzi poslancami. Vláda má právo vypisovať zvláštne dane na zaplatenie úniových pokút či prehraných medzinárodných arbitráží. V predvolebnej kampani budú môcť stranícku volebnú reklamu vysielať len verejnoprávne médiá, všetky médiá budú môcť akúkoľvek inú politickú reklamu vysielať len bezplatne. Ústava obmedzuje autonómiu vysokých škôl, ich hospodárenie bude kontrolovať vláda. Študenti bezplatného štúdia musia po absolvovaní niekoľko rokov odpracovať doma, až potom môžu pracovať v zahraničí. Život na ulici sa stáva trestným činom, štát a obce môžu bezdomovcov z akéhokoľvek územia vykázať. Ústava definuje rodinu ako vzťah muža a ženy a rodiča a dieťaťa. To vylučuje nielen homosexuálne sobáše, zákon možno interpretovať i tak, že rodinou nie je ani bezdetné manželstvo. O tom, či je nejaké náboženské spoločenstvo cirkvou, bude rozhodovať už len parlament. Ústava zakazuje šírenie slovnej nenávisti proti národným, etnickým či náboženským skupinám, ale aj proti maďarskému národu.
Najnovšie zmeny v ústave Maďarov kritizuje aj Merkelová
12. marca 2013 - (sita)
Nemeckej kancelárke Angele Merkelovej sa nepáčia zmeny v maďarskej ústave, ktoré v pondelok napriek výhradám zo strany Európskej únie schválil tamojší parlament. Podľa utorňajšieho vyhlásenia hovorcu nemeckej vlády Merkelová prijala správy z Budapešti „kriticky“, pričom upozorňuje, že „obavy európskych partnerov a priateľov Maďarska by mali byť vnímané vážne“. Vyjadril sa tak po stretnutí kancelárky s maďarským prezidentom Jánosom Áderom, ktorý pricestoval na štátnu návštevu Nemecka. Maďarský parlament, kde koalícia premiéra Viktora Orbána disponuje dvojtretinovou väčšinou, v pondelok ústavu novelizoval štvrtýkrát od nástupu jeho vlády k moci v roku 2010. Medzi prijatými zmenami, ktoré vyvolávajú znepokojenie doma i v zahraničí, figuruje obmedzenie právomocí ústavného súdu ako aj opätovné zavedenie opatrení označených súdom za protiústavné. Opozícia hlasovanie bojkotovala, zatiaľ čo Európska komisia iba niekoľko hodín pred ním vyzvala Maďarsko na dodržiavanie demokratických zásad. Obavy z nových ustanovení okrem Bruselu vyjadrila taktiež Rada Európy.
Úžasný pohľad: Na štíty Tatier dovidíte až z maďarských hraníc
12. marca 2013 - (pluska.sk)
Slovensko je naozaj malé a z Maďarska cez Slovensko do Poľska aj kameňom dohodíš. Keď budete mať šťastie a obloha bude jasná, môžete na štíty Vysokých Tatier dovidieť až od maďarského pohraničia. Až tak by sa dal prirovnať pohľad z miesta vzdialeného ani nie desať kilometrov od štátnej hranice s Maďarskom za obcou Plešivec v okrese Rožňava. Keď budete cestovať do jaskyne Domica, alebo južným ťahom do Košíc, dajte si tú námahu a zájdite s autom nad Plešivec, lebo ak bude jasno, naskytne sa vám takýto nádherný pohľad na naše Vysoké Tatry. Teda, len zopár ich štítov, ale vaše srdce to určite poteší. Lebo pozerať sa na Tatry od Maďarska cez celú šírku Slovenska nie je každodennou záležitosťou.
Foto: https://www.facebook.com/photo.php?fbid=391130040985978&set=a.165789530186698.33779.147596498672668&type=1&theater
Katolícky svet sa otvára, slovenskí biskupi idú opačne
http://www.sme.sk/c/6732769/katolicky-svet-sa-otvara-slovenski-biskupi-idu-opacne.html
Čo o novom Svätom Otcovi píšu argentínske noviny
http://www.hlavnespravy.sk/co-o-novom-svatom-otcovi-pisu-argentinske-noviny/79491/
Nový pápež: dieťa talianskych imigrantov a kritik sobášov gejov
http://www.sme.sk/c/6732895/novy-papez-dieta-talianskych-imigrantov-a-kritik-sobasov-gejov.html
Nový pápež je skromný a vtipný, blízky ľuďom
13.-14. marca 2013 - (tasr)
Cirkev je ľudom božím, a nielen hierarchiou ● „Chce byť poslušný a blízky ľuďom, ako zakladateľ rehole svätý František...“ ● Presvedčivosť osobnosti namiesto veľkých slov ● „Je to mimoriadne nenáročný muž, muž istoty a rozvahy, úžasnej úprimnosti a jednoduchosti...” ● Prvý mimoeurópsky pápež
Novým, v poradí už 266. pápežom, sa 13. marca 2013 stal 76-ročný Argentínčan Jorge Mario Bergoglio, arcibiskup z Buenos Aires. Nástupca Benedikta XVI. na svätopeterskom stolci prijal meno František na počesť sv. Františka z Assisi. Ide o prvého mimoeurópskeho pápeža po viac ako tisícročí a vôbec prvého pápeža z amerického kontinentu. Tradičnou latinskou formulou: „Annuntio vobis gaudium magnum: Habemus papam” (Oznamujem vám veľkú radosť: Máme pápeža) uviedol nového pápeža na balkón na Námestí sv. Petra, úplne zaplnenom veriacimi z celého sveta, francúzsky kardinál Jean-Louis Tauran. Primas argentínsky, arcibiskup z Buenos Aires, jezuita patril už počas konkláve v roku 2005 medzi najvážnejších súperov nemeckého kardinála Josepha Ratzingera, neskoršieho pápeža Benedikta XVI. Vzhľadom na vek a krehké zdravie patril tentoraz medzi menej favorizovaných cirkevných hodnostárov. José Mario Bergoglio sa narodil 17. decembra 1936 v rodine talianskych prisťahovalcov. Absolvoval štúdium technického charakteru v hlavnom meste Argentíny, kde jeho otec pracoval ako zamestnanec železníc, avšak už v 21 rokoch odišiel do kňazského seminára. Po vysvätení za kňaza v roku 1959 nasledovalo štúdium teológie. V období rokov 1973-1979 pôsobil ako provinciál rádu jezuitov. V časoch, ktoré boli mimoriadne ťažké pre jeho vlasť, v ktorých po sociálnych nepokojoch prevzala moc v Argentíne vojenská junta, priviedol svojich bratov z rádu späť k prísne náboženským úlohám. Za „kardinála chudobných” označovaný Bergoglio sa vyznačuje mimoriadnou skromnosťou, nezriedka cestuje aj ako kardinál metrom argentínskej metropoly a aj v Ríme uprednostňuje pri pohybe po meste tmavý kabát bez kardinálskeho klobúka. V ostatných rokoch kritizoval primas argentínsky opakovane tamojšie vlády manželov Kirchnerovcov, korupcia a biedu v tejto latinskoamerickej krajine. Neúspešne sa angažoval proti legalizácii homosexuálnych manželstiev v Argentíne. Kardinál Bergoglio, ktorý je šéfom arcidiecézy v Buenos Aires od roku 1998 a kardinálom od roku 2001, bol jediným jezuitom - účastníkom konkláve. Pápeža zvolilo kardináli v jednom z najkratších konkláve v histórii cirkvi. Predpokladom pre jeho úspešnú voľbu bola dvojtretinová podpora kardinálskeho kolégia, čo v prípade 115-členného zboru kardinálov znamenalo podporu 77 kardinálov - voliteľov. Po tom, čo bolo jasné, že voľba bola úspešná, pristúpil k úspešnému kardinálovi vicedekan kolégia a položil mu v latinskom jazyku otázku: „Prijímaš kánonickú voľbu za Najvyššieho veľkňaza?” Po kladnej odpovedi vyjadrenej slovíčkom „Súhlasím“ pápež musel oznámiť meno, ktoré bude používať počas pontifikátu. Následne ho odviedli do malej miestnosti nazývanej komnata sĺz v zadnej časti kaplnky, aby tam podľa tradície „ronil slzy nad svojou zodpovednosťou a nad rozsahom úloh, ktoré ho v cirkvi čakajú”. V komnate sĺz sa obliekol potom do jednej z vopred pripravených bielych referend a v sprievode vicedekana kardinálskeho zboru a kamerlenga sa odobral k hlavnému oltáru Sixtínskej kaplnky umiestnenému pod Michelangelovým Posledným súdom, kde sa nachádza trón. Nasledovala poklona kardinálov novému pápežovi a potom už jeho prezentácia svetu. Novozvolený pápež František desaťtisícom veriacich na Námestí sv. Petra vo Vatikáne udelil požehnanie Urbi et orbi (Mestu a svetu), čo je tradične prvý krok nového pontifika po prijatí postu hlavy katolíckej cirkvi. Rodák z Buenos Aires ocenil v krátkom vystúpení svojho predchodcu Benedikta XVI. a vyzval veriacich na modlitby, aby na svete zavládlo bratstvo. Požiadal „všetkých mužov a ženy dobrej vôle”, aby sa modlili a pomáhali mu viesť katolícku cirkev. Pápež František vyjadril nádej, že cesta, ktorá sa začala jeho zvolením za pápeža, bude plodná pre evanjelizáciu a na margo svojho pôvodu z ďalekej latinskoamerickej krajiny si zažartoval, keď povedal, že konkláve „povolalo pápeža z druhého konca sveta”.
Meno nového pápeža Františka sa uvádza bez rímskej číslice
Oficiálne meno novozvoleného pápeža Františka sa uvádza bez rímskej číslice za menom. Oznámil to hovorca Vatikánu Federico Lombardi. Podľa agentúry AP konštatoval, že cieľom oznámenia je zabrániť možným nedorozumeniam. Podotkol, že kardinál Jean-Louis Tauran, ktorý oznamoval meno nového pápeža, uviedol, že je ním jednoducho František. „Františkom I. sa stane až vtedy, keď budeme mať Františka II.,” ozrejmil Lombardi.
Nový pápež sa vyhol limuzíne, na večeru s kardinálmi išiel autobusom
Pápež František sa krátko po svojom zvolení vyhol pápežskej limuzíne a namiesto nej cestoval na večeru vo vatikánskej rezidencii posledným kyvadlovým autobusom s ďalšími kardinálmi. Ukázalo to jeho skromnosť, uviedol newyorský kardinál Timothy Dolan, ktorý hovoril s novinármi o prvých hodinách po zvolení Argentínčana Jorgeho Bergoglia za hlavu katolíckej cirkvi. Počas večere prejavil nový pápež aj svoju humornú stránku. Po prípitku na jeho počesť kardinálom podľa Dolana povedal: „Nech vám Boh odpustí.” Kardinálov, ktorí sa stretávali sedem dní na zasadnutiach pred konkláve a dva dni na voľbe pápeža, neskôr znova rozosmial: „Budem dnes v noci spať dobre a niečo mi hovorí, že aj vy.” Nový pápež ich tiež informoval, že prvý deň po jeho zvolení okrem iného navštívi svojho predchodcu, emeritného pápeža Benedikta XVI. v letnej rezidencii pri Ríme, a zavíta do rímskej baziliky. „Musím sa tiež zastaviť po batožinu a zaplatiť účet na ubytovanie,” dodal znova žartom. Dolan priblížil emócie v Sixtínskej kaplnke, keď Bergoglio dosiahol potrebný počet hlasov na zvolenie. „Prepukli sme do potlesku, no potom sme museli čakať, pokým nebude spočítaný zvyšok hlasov, a nakoniec znova tlieskali a ešte, keď povedal, že voľbu prijíma,” povedal newyorský arcibiskup. Krátko po zvolení sa František odobral do sakristie Sixtínskej kaplnky, aby si obliekol biele pápežské rúcho. Sakristia je známa ako komnata sĺz, pretože tam podľa tradície nový pápež po prvý raz pocíti váhu svojho pontifikátu. Keď z miestnosti vyšiel, čakalo naňho vyvýšené kreslo pripomínajúce trón. František však poklonu kardinálov prijal z kresla na ich úrovni, uviedol Dolan. Zvolenie Františka je podľa jeho slov veľkým povzbudením pre cirkev v oboch amerických kontinentoch a skutočným požehnaním. „Všetci z nás máme pocit úľavy, pretože teraz máme dobrého nového pastiera,” dodal Dolan. „Je to mimoriadne nenáročný muž, muž istoty a rozvahy, úžasnej úprimnosti a jednoduchosti.”
Niektorých cirkevných hodnostárov voľba pápeža prekvapila
Argentína prijala s netajeným nadšením a hrdosťou správy z Vatikánu, kde kardinálsky zbor zvolil za nového pápeža, nástupcu Benedikta XVI., hlavu katolíckej cirkvi s 1,2 miliardou veriacich, rodáka z Buenos Aires, primasa tejto latinskoamerickej krajiny, kardinála Jorgeho Maria Bergoglia. Aj pre väčšinu Argentínčanov prekvapujúca voľba ich kardinála, arcibiskupa z Buenos Aires, vyvolala v miestnej katedrále búrlivý potlesk, pred sídlom arcidiecézy sa v krátkom čase začali zhromažďovať stovky nadšených ľudí, ktorí svoje emócie dávali hlasito najavo. Dvaja blízki Bergogliovi spolupracovníci, provikár arcidiecézy v Buenos Aires Eduardo García a rektor Alejandro Ruso, boli zaskočení výberom pápežovho mena. Obaja sa nechali počuť, že by boli vsadili skôr na Jozefa. Obaja osobitne vyzdvihli ako základné rysy nového pápeža skromnosť a inteligenciu, ako aj jeho blízkosť k ľuďom, presvedčivosť jeho osobnosti namiesto veľkých slov a jeho názor, že cirkev je ľudom božím, a nielen hierarchiou. Za možný pokus o otvorenie cirkvi, za prejav vôle k zmenám označil výber nového pápeža dlhoročný tajomník Poľskej biskupskej konferencie, profesor teológie, biskup Tadeusz Pieronek. Z jeho stanoviska pre poľskú tlačovú agentúru PAP vyplýva, že vníma túto voľbu konkláve ako veľké prekvapenie, za ktorým môže byť snaha vybrať človeka, ktorý prinesie čosi nové. Poľský biskup pripomenul fakt, že nový pápež je jezuitom a teda členom rádu, ktorý zohral v cirkevných dejinách dôležitú úlohu. Rovnako za veľké prekvapenie označil výber novej hlavy katolíckej cirkvi nemecký teológ a sociológ Karl Gabriel, expert Vestfálskej Wilhelmovej univerzity v Münsteri. Podľa jeho názoru je voľba kardinála Bergoglia do čela katolíckej cirkvi dôkazom, že moc kardinálov kúrie a rímskych síl vo Vatikáne je zoslabnutá. Ako zdôraznil tento univerzitný odborník, očakáva od nového pápeža reformu kúrie a už tradične veľký dôraz na sociálne témy, ako je tomu tradične v katolíckych komunitách v Južnej Amerike. Vatikán bude k téme prepych pristupovať v budúcnosti celkom inak, dodal. Za dobrý signál pre svetovú cirkev a pre boj proti chudobe označil rozhodnutie konkláve vo Vatikáne arcibiskup hamburský Werner Thissen. „Cirkev musí stať pri chudobných a s týmto pápežom sa to nádherne podarí,” vyhlásil a vyzdvihol už spomínané Bergogliove črty, vrátane skromnosti a blízkosti ľuďom. Brata emeritného pápeža Benedikta XVI., 89-ročného Georga Ratzingera výsledok z Vatikánu prekvapil. Na margo nového pápeža konštatoval, že nemá o ňom žiadny názor, pri rozhovoroch s bratom jeho meno nikdy nepadlo. „Nebol na mojom zozname,” dodal. Podstatne viac informácií o novom pápežovi malo evidentne vedenie Nemeckej biskupskej konferencie, predseda ktorej, arcibiskup freiburský Robert Zöllitsch vyzdvihol nielen skromnosť nového pontifika, ale napríklad aj jeho návštevy v nemocniciach a väzniciach počas veľkých cirkevných sviatkov a jeho úzky vzťah k vlasti a prírode.
Reakcie vo svete na voľbu nového pápeža
Obama vrúcne zablahoželal novému pápežovi Františkovi
Americký prezident Barack Obama vrúcne zablahoželal novému pápežovi Františkovi a povedal, že jeho zvolenie poukazuje na silu a vitalitu amerického regiónu. Obama dodal, že milióny Američanov hispánskeho pôvodu sa k nemu pripoja v modlitbách za nového pápeža. Argentínčan, ktorého kardináli v Ríme zvolili za novú hlavu katolíckej cirkvi, je prvým pontifikom nepochádzajúcim z Európy za viac ako tisíc rokov, napísala tlačová agentúra AP. Ako ďalej zdôraznil americký prezident, pápež sa zastáva „chudobných a bezbranných”, reprezentuje lásku a súcit, ktoré naprieč dejinami katolíckej cirkvi inšpirovali svet. Zvolenie argentínskeho arcibiskupa Jorgeho Maria Bergoglia pozdravila aj americká biskupská konferencia. Predseda konferencie kardinál Timothy Dolan vo vyhlásení uviedol, že to bol „veľký míľnik pre našu cirkev”. Podľa Dolana je František symbolom „jednoty všetkých katolíkov, nech žijú kdekoľvek”. Samotný Dolan sa voľby pápeža zúčastnil a do istej miery bol považovaný za jedného z favoritov.
Argentínsky kongres prerušil rokovanie
Predseda Poslaneckej snemovne argentínskeho Kongresu Julián Domínguez prerušil rokovanie zákonodarcov so slovami: Máme pápeža a je to Argentínčan. Líder opozície, poslanec Ricardo Alfonsín, syn niekdajšieho argentínskeho prezidenta Raúla Alfonsína, vyhlásil: Ako Argentínčan sa cítim hrdý, že novým pápežom je kardinál Bergoglio. V spoločnom vyhlásení gratulovali novému pápežovi k zvoleniu do čela katolíckej cirkvi najvyšší predstavitelia Európskej únie a Európskej komisie, Herman Van Rompuy a José Manuel Barroso. Obaja zaželali Františkovi I. dlhý a požehnaný pontifikát, ktorý mu umožní chrániť a podporovať základné princípy mieru, solidarity a ľudskej dôstojnosti. Predseda Európskeho parlamentu Martin Schulz zaželal zo Štrasburgu novému pontifikovi odvahu a silu a dodal, že má príležitosť k obnove v čase, keď katolícka cirkev stojí pred veľkými výzvami.
Prezidentka Fernándezová gratulovala pápežovi napriek rozporom
Argentínska prezidentka Cristina Fernándezová pocestuje do Vatikánu, aby sa 19. marca zúčastnila na prvej omši nového pápeža Františka, ktorým sa stal Argentínčan Jorge Bergoglio. Zaslala mu tiež vrelý gratulačný list napriek hlbokým rozporom v otázkach politiky, ktoré medzi nimi panujú. Bergoglio, doterajší arcibiskup z argentínskej metropoly Buenos Aires, a Fernándezová sa dostávali do sporov tak často, že ich jeho oficiálny životopisec Sergio Rubin označil za „olej a vodu”, informovala tlačová agentúra AP. Keď Bergoglio vyzval veriacich, aby sa pridali ku kampani proti sobášom homosexuálov, Fernándezová tón vyjadrení cirkevného lídra v krajine prirovnala k stredoveku a inkvizícii. Argentína sa v roku 2010 stala prvou krajinou Latinskej Ameriky, ktorá legalizovala sobáše homosexuálov. Prezidentkin hovorca Alfredo Scoccimarro oznámil, že Fernándezová sa „nepochybne” zúčastní na slávnostnom uvedení pápeža do úradu. V otvorenom liste vyjadrila „Vašej Svätosti moju úctu a rešpekt”.
Britský premiér: Pre 1,2 miliardy katolíkov na celom svete je to významný deň
Britský premiér David Cameron reagoval na správu z Vatikánu prostredníctvom Twitteru konštatovaním, že pre 1,2 miliardy katolíkov na celom svete dostal dnešný deň mimoriadny význam zvolením Jeho Svätosti pápeža Františka I. za 266. rímskeho biskupa. V ostrovnej monarchii tvoria katolíci asi deväť percent populácie.
Francúzsky prezident želá pápežovi, aby zvládol nemalé výzvy
Francúzsky prezident François Hollande tlmočil pápežovi želania toho najlepšieho, aby zvládol nemalé výzvy, ktoré na neho čakajú. Francúzsko bude pokračovať v dôveryplnom dialógu so Svätou stolicou v službe mieru, spravodlivosti, solidarity a ľudskej dôstojnosti, uviedol Hollande podľa informácií z Elyzejského paláca.
Angela Merkelová sa teší s kresťanmi z Latinskej Ameriky
Nemecká spolková kancelárka Angela Merkelová takisto poblahoželala novej hlave katolíckej cirkvi a podčiarkla: „Teším sa osobitne s kresťanmi z Latinskej Ameriky, že bol po prvý raz jeden z nich povolaný do čela katolíckej cirkvi”. Ďaleko za hranicami katolíckeho kresťanstva očakávajú od nového pápeža mnohí od neho pomoc v orientácii nielen v otázkach viery, ale aj keď ide o mier, spravodlivosť, zachovanie ľudstva, povedala a zaželala pápežovi zdravie a sily do jeho pontifikátu.
Pan Ki-mun zablahoželal novému pápežovi a všetkým katolíkom sveta
Generálny tajomník OSN Pan Ki-mun zablahoželal novému pápežovi a všetkým katolíkom sveta, informovala tlačová agentúra DPA. Uviedol, že sa teší na pokračovanie spolupráce medzi Organizáciou Spojených národov a Vatikánom pod pápežovým „múdrym vedením”. Ako ďalej dodal šéf OSN, zdieľajú spoločné ciele - od zasadzovania sa za mier, sociálnu spravodlivosť a ľudské práva až po boj proti biede a hladu - všetko dôležité prvky trvalo udržateľného rozvoja. Pan Ki-mun tiež vyjadril presvedčenie, že nový pápež František I. sa bude - rovnako ako jeho predchodca - zasadzovať za dialóg medzi náboženstvami.
Reakcie na voľbu pápeža slovenských politických špičiek
Robert Fico: Želá novému pápežovi veľa dobrých rozhodnutí, pozve ho na Slovensko
Predseda vlády Robert Fico (Smer-SD) želá novému Svätému Otcovi Františkovi predovšetkým veľa zdravia, dobrých a múdrych rozhodnutí počas jeho pontifikátu. V tomto duchu mu pošle aj blahoprajný telegram a v krátkom čase ho pozve na Slovensko pri príležitosti výročia príchodu Cyrila a Metoda. Premiérovo stanovisko poskytla TASR jeho hovorkyňa Beatrice Hudáková.
Slovenská diplomacia s potešením prijala správu o zvolení Jorge Maria Bergoglia
Na zvolenie nového pápeža reagovalo aj ministerstvo zahraničných vecí. „Slovenská diplomacia je presvedčená, že Jeho Svätosť pápež František bude pre dnešný globalizovaný svet silnou morálnou autoritou, ktorá bude všestranne presadzovať vzájomné porozumenie a solidaritu medzi národmi a podporovať rozvoj dialógu medzi kultúrami a náboženstvami,” uviedol tlačový odbor ministerstva. Rezort očakáva, že nový pápež napomôže prehlbovaniu spolupráce medzi SR a Svätou stolicou vo všetkých oblastiach. „Pre Slovensko by bolo veľkou cťou, ak by mohlo privítať Svätého Otca v našej krajine už v tomto roku, kedy si pripomíname významné medzníky v budovaní národnej a štátotvornej identity slovenského národa - 1150. výročie príchodu sv. Cyrila a Metoda na naše územie a 20. výročie vzniku samostatnej SR a s tým súvisiace nadviazanie diplomatických stykov medzi SR a Svätou stolicou,” píše ministerstvo vo svojom stanovisku.
Ján Figeľ: Vítam túto voľbu ako silný signál pre obnovu cirkvi
Je to človek viery, pokory a skromnosti, povedal o novom pápežovi Argentínčanovi Jorgeovi Mariovi Bergogliovi, ktorý si zvolil meno František, predseda KDH Ján Figeľ. „Titul sluha sluhov Božích má v jeho osobe, životnom príbehu a zvolenom mene ešte silnejšie vyjadrenie,” povedal Figeľ. Svet podľa neho potrebuje službu solidarity, dialógu a spolupatričnosti. „Presunom na juhoamerický kontinent cirkev ukazuje na svoju univerzalitu,” uzavrel šéf KDH.
Spomienka na J. N. Petiana
13. marca 2013 - (Helena Rusnáková - Literárny týždenník)
Meno Juraja Nathana Petiana (20. 4. 1806 - 18. 4. 1859) je úzko spojené s Maticou slovenskou, pretože ako prvý testamentárne na jej založenie venoval vysokú sumu (9 tisíc zlatých), čo predstavovalo 2/3 jeho majetku. Narodil sa v Polichne. Jeho otec, evanjelický farár Michal Petian a matka Agneta, rodená Melegh, v ňom pestovali vzťah k slovenskej reči a ku kultúrnym hodnotám. Základné vzdelanie získal v rodnej obci. Pokračoval na gymnaziách v Lučenci, Levoči a v Modre. Absolvoval Evanjelické lýceum v Bratislave. Keďže začiatkom roku 1827 mu zomrel otec, zaujal jeho miesto v rodnej ovci, kde pôsobil do októbra 1828. Odvtedy bol farárom v Turom Poli nasledujúcich 30 rokov a 6 mesiacov. S Máriou Goldbergerovou, dcérou farára v Dačovom Lome, sa oženil 23.1.1844. Ich manželstvo bolo bezdetné. V časopise pre zábavu a poučenie Sokol z roku 1863 sa dočítame o tom, že J. N. Petian bol mužom statnej postavy, pevného charakteru, výborným rečníkom, ktorého často navštevovali priatelia a známi. Tradíciou sa stali stretnutia s poprednými slovenskými národovcami usporadúvané každý rok 5. septembra v deň jeho menín. Od roku 1853 mal zdravotné problémy, ktorým napokon podľahol. Miesto posledného odpočinku národného buditeľa označoval mramorový kameň, ktorý dala postaviť jeho manželka. Žiaľ, pamiatka sa nezachovala, pretože v roku 1951 obec Turie Pole zmizla z mapy, keďže ju začlenili do vojenského obvodu s názvom Lešť.
Otec vrchov novohradských - Farár z Turieho Poľa prvý finančne podporil založenie MS
http://www.oslovma.hu/index.php/sk/archiv/187-archiv-historia-archiv-historia/960-juraj-natan-petian-otec-vrchov-novohradskch
Fico zbúral v kancelárii stenu, aby odkryl Jánošíka
18. marca 2013 - (Monika Tódová - Sme)
Premiér Robert Fico sa v pondelok opäť prihlásil k Jurajovi Jánošíkovi. Vo svojej kancelárii na Úrade vlády dal zbúrať sadrokartónovú stenu, ktorá na pokyn bývalej premiérky Ivety Radičovej zakrývala majoliku Jánošíkovi chlapci z roku 1970 od Ignáca Bizmayera. Radičová ho dala prekryť v marci 2011 za 2700 eur. Keď nastupovala do úradu, povedala, že dúfa, že zbojníci nie sú na stene preto, aby politikov inšpirovali. Sadrokartón odstránila tá istá firma zadarmo. „Pri príležitosti 300. výročia popravy Juraja Jánošíka sme sa na úrade vlády rozhodli Jánošíka oslobodiť. Z umeleckého diela sme odstránili „Radičovej sarkofág“. Veľmi sa mi páči legenda o Jánošíkovi a tých legiend nemáme toľko, aby sme ich skrývali. Predstavte si, že by britský premiér urobil niečo porovnateľné Robinovi Hoodovi,“ napísal v stanovisku Fico. V januári 2008 počas svojej prvej vlády Fico vyhlásil, že Jánošík je veľký vzor vlády. Jánošík bol ako zbojník známy tým, že bohatým bral a chudobným dával. V minulosti označil Jánošíka za prvého sociálneho demokrata. Jánošíka nakoniec obesili.
Ondrej Štefanko
(18. 03. 1949 - 20. 02. 2008) - Jeho ľudskej i básnickej povahe zjavne vyhovovalo nepodrobovanie sa dobovej literárnej, ba ani spoločenskej a politickej konvencii
http://www.slovenskezahranicie.sk/sk/osobnost/124
Ondrej Štefanko (1949 - 2008) bol zakladajúcim a dlhoročným predsedom Demokratického zväzu Slovákov a Čechov v Rumunsku, zakladateľom Kultúrnej a vedeckej spoločnosti Ivana Krasku, prvým podpredsedom Svetového združenia Slovákov v zahraničí, šéfredaktorom viacerých slovenských časopisov a významný spisovateľ, básnik, esejista, kultúrny dejateľ. Bol stmeľujúcou a mnohokrát aj smerodajnou osobnosťou slovenskej Dolnej zeme a - v určitých momentoch - aj celého slovenského zahraničia.
Konferencia Dolnozemskí Slováci - hranice určenia v Nadlaku
19. marca 2013 - (uszz.sk)
Predseda Úradu pre Slovákov žijúcich v zahraničí Igor Furdík sa v dňoch 15.-16. marca 2013 v Nadlaku zúčastnil na vedeckej konferencii Dolnozemskí Slováci - hranice určenia, ktorej predchádzalo slávnostné udeľovanie Ceny Ondreja Štefanka. Na konferencii, dejiskom ktorej bolo centrum vzdelanosti, kultúry a literatúry Slovákov v rumunskom Nadlaku, sa prezentovali odborníci a vedeckí pracovníci zo Srbska, Maďarska, Rumunska a Slovenska, venujúci sa problematike vývoja slovenskosti v historickom kontexte, najmä však s prihliadnutím na súčasnosť a vízie Slovákov žijúcich na Dolnej zemi. Konferenciu pozdravnými príhovormi otvorili Igor Furdík, predseda ÚSŽZ, Adrián Miroslav Merka, predseda Demokratického zväzu Slovákov a Čechov v Rumunsku a Ján Fuzik, prvý podpredseda Svetového združenia Slovákov v zahraničí a predseda Celoštátnej slovenskej samosprávy v Maďarsku. V druhý deň konferencie sa k prítomným prihovoril aj Jeho Excelencia Ján Gábor, veľvyslanec SR v Rumunsku. V pracovnej časti konferencie si prítomní vypočuli viac ako 30 referátov: Ku konceptom štúdia dolnozemských Slovákov z pozície materského národa (Ján Botík), Dimenzie dolnozemskosti na konkrétnych príkladoch (Dagmar Mária Anoca), Kultúrny kapitál dolnozemských Slovákov (Ladislav Lenovský a Michal Kurpaš), Literatúra - fenomén spolupatričnosti (Eva Tučná), Stereotypy Slovákov pri kolonizácii na Dolnej zemi (Pavel Husárik), K metodológii výskumu Slovákov na Dolnej zemi (Jaroslav Čukan a Boris Michlík), Fenomén Dolná zem (Katarína Melegová Melichová), Kto bol a je slovenský vojvodinský spisovateľ (Michal Harpáň), Dvojpohľad (na antológiu Plášť bohyne - Viera Benková), Námet na kvalitnejšiu vzájomnú spoluprácu redaktorov médií dolnozemských Slovákov (Jaroslav Čiep), Antroponymá ako jeden z faktorov vymedzenia hraníc dolnozemských Slovákov (Lenka Garančovská), Slovenská dolnozemská literatúra v programe Slovenského literárneho ústavu MS (Miroslav Bielik), Ad augusta per angusta (Mária Katarína Hrkľová), Dolná zem a evanjelická cirkev (Juraj Dušan Vanko), Ľudový tanec ako spoločný prejav dolnozemských Slovákov - prezentácia výskumu ľudových tancov z Banátu, Báčky a Sriemu v archívoch na Slovensku (Zuzana Drugová) a mnohé iné. Konferencii predchádzala významná kultúrno-spoločenská udalosť - udeľovanie Ceny Ondreja Štefanka. Ide o cenu, ktorá sa od roku 2009 každoročne udeľuje dvom žijúcim osobnostiam slovenského sveta a ktorá nesie meno literáta, spolkového činiteľa a výrazného lídra slovenskej Dolnej zeme Ondreja Štefanka. Tohtoročnými laureátmi sa stali Michal Harpáň, šéf Oddelenia slovakistiky na Filozofickej fakulte Univerzity v Novom Sade, literárny vedec a kritik; Peter Andruška, básnik, prozaik, kritik, ktorý sa sústavne venuje mapovaniu literárnej tvorby dolnozemských Slovákov na Slovensku; a Pavel Hlásnik, podpredseda Demokratického zväzu Slovákov a Čechov v Rumunsku, organizátor početných podujatí dolnozemských Slovákov. Igor Furdík sa v priebehu vedeckej konferencie stretol s viacerými významnými krajanmi z radov vedeckých pracovníkov, literátov, pedagógov a predstaviteľov krajanských spolkov a kultúrnych inštitúcií z prostredia Dolnej zeme. Patričnej pozornosti sa predseda ÚSŽZ tešil zo strany domácich, nadlackých organizátorov konferencie, ktorí v rámci sprievodného programu predostreli Igorovi Furdíkovi možnosť bližšie sa oboznámiť so životom jedného z najživotaschopnejších centier slovenskej národnostnej menšiny na Dolnej zemi. Postupne počas dvoch dní v sprievode Pavla Hlásnika, podpredsedu Demokratického zväzu Slovákov a Čechov v Rumunsku (DZSČR), Dušana Šomráka, viceprimátora Nadlaku a predsedu miestnej organizácie DZSČR, Ivana Miroslava Ambruša, známeho literáta a predsedu Kultúrnej a vedeckej spoločnosti Ivana Krasku a ďalších predstaviteľov slovenskej národnostnej menšiny v Nadlaku, navštívil predseda ÚSŽZ slovenskú základnú a strednú školu s vyučovacím jazykom slovenským - Slovenské lýceum J. G. Tajovského, novú slovenskú materskú školu, ktorá je vybavená moderným interiérom aj vďaka finančnej podpore ÚSŽZ. I. Furdík ocenil starostlivosť krajanov o najmladšiu generáciu Slovákov v Nadlaku a potešil ho zápal detí a pedagógov, s akým preciťujú hrdosť na svojich slovenských predkov, rozvíjajú dar jazyka a posilňujú svoju slovenskú prítomnosť v tejto časti Dolnej zeme. Igora Furdíka prijal aj primátor Nadlaku, ktorý vzdal poklonu Slovákom, ich prínosu pre mesto, pričom ocenil aj lojalitu Slovákov k ich domovskej krajine, Rumunsku. Slováci v súčasnosti v čosi viac ako 8-tisíc obyvateľov čítajúcom mestečku tvoria s takmer 48 percentami nepatrnú väčšinu v národnostnej skladbe obyvateľstva v porovnaní s Rumunmi (44,5 percenta). V rámci svojho programu sa I. Furdík stretol aj s Adriánom M. Merkom, poslancom rumunského parlamentu a predsedom Demokratického zväzu Slovákov a Čechov v Rumunsku. Témou ich rozhovoru bolo okrem iného aj rozvíjanie vzdelanosti slovenskej národnostnej menšiny v súžití s väčšinovým národom a podpora slovenskej autentickej kultúry formujúcej sa v cudzom prostredí. Predseda ÚSŽZ s vďakou prijal aj pozvanie seniora Juraja Bálinta, stojaceho v čele seniorátu Slovenskej evanjelickej cirkvi v Rumunsku. V prítomnosti JE Jána Gábora, veľvyslanca SR v Bukurešti, sa I. Furdík zhováral s J. Bálintom o aktivitách evanjelického cirkevného zboru v Nadlaku a vklade evanjelických duchovných do rozvoja slovenskosti na Dolnej zemi. Príjemným spestrením programu I. Furdíka bola aj návšteva ukážkového národopisného domu Slovákov v Nadlaku, potvrdzujúceho originálnymi dobovými artefaktmi najrozličnejšieho druhu hospodársku, remeselnú, kultúrnu a duchovnú úroveň a odvekú životaschopnosť Slovákov, ktorí Nadlak začali osídľovali pred 210 rokmi.
Igor Furdík o dolnozemskom fenoméne slovenskosti v Nadlaku
http://www.youtube.com/watch?v=nX0Z-wWj6Sg&feature=player_embedded
Dolnozemskí Slováci - hranice určenia
http://www.kulpin.net/aktuality/dolnozemski-slovaci-hranice-urcenia.html
Stratili sa nam krajania v Maďarsku - Jeden príklad
http://branislavr.blog.pravda.sk/2013/03/16/stratili-sa-nam-krajania-v-madarsku-jeden-priklad/
http://www.oslovma.hu/index.php/sk/historia/164-historia1-historia1/964-slovaci-v-ponom-berinoku-290-vroie
Dom Slovákov v Srbsku bol terčom útoku
Nacionalisti zničili tabuľu Slovenského kultúrneho centra v Báčskom Petrovci
13. marca 2013 - (Aneta Homzová - Hospodárske noviny)
Po problémoch Slovákov v Maďarsku sa s nacionalizmom domácich stretávajú už aj naši krajania v srbskej Vojvodine. V Novom Sade neznámi útočníci najnovšie rozbili tabuľu Slovenského kultúrneho centra Šafárik. Predpokladá sa, že išlo o úmyselný útok voči slovenskej menšine. Vojvodinských Slovákov to prekvapilo. Len máloktorý z nich sa totiž doteraz stretol s nejakou formou nacionálne motivovaného násilia. „Ja osobne som zatiaľ nemala negatívnu skúsenosť, ktorá by súvisela s tým, že som Slovenka. Práve naopak. Srbi nás rešpektujú. Majú o nás kladnú mienku, považujú nás za pracovitý a poctivý národ,” vysvetľuje nedávnu udalosť Marína Kondačová z Báčskeho Petrovca, absolventka slovenčiny na Belehradskej univerzite. Policajti teraz po výtržníkoch pátrajú. Ak ich chytia, postavia ich zrejme pred súd za poškodzovanie súkromného majetku a porušovanie práv národnostných menšín. Zatiaľ nie je isté, akej národnosti páchatelia boli. Vo Vojvodine totiž žije 25 národnostných menšín a etnických skupín. Najväčšia je maďarská. Slovenčina tam patrí medzi šesť úradných jazykov. Práve Dom Slovákov bol pritom pred pár rokmi predmetom ostrých sporov aj v maďarských Mlynkoch. Podľa posledného sčítania žije v celom Srbsku takmer 53-tisíc Slovákov. Nadpolovičnú väčšinu tvoria obyvatelia v Báčskom Petrovci. Snažia sa tu udržiavať svoj jazyk a kultúru, ktorú si sem priniesli ich predkovia zo Slovenska v 18. storočí. „Máme tu základnú školu a gymnázium, kde sa vyučuje predovšetkým v slovenčine. Okrem toho máme svoj rozhlas, televíziu, noviny, časopisy - všetko po slovensky,” tvrdí Kondačová. Krajania vo Vojvodine sa podľa nej nesnažia príliš zviditeľňovať a pútať na seba pozornosť. „Ak sa medzi nás, do slovenskej komunity, dostane nejaký Srb, často sa od nás niečomu priučí. Slovenčina sa im zdá zaujímavý jazyk. Predsudky alebo násilie sú naozaj ojedinelými prípadmi, spôsobenými zväčša osobnými spormi,” dodáva Kondačová.
Slováka Roháča v Maďarsku obžalovali z vraždy
19. marca 2013 - (cas.sk)
Hlavná budapeštianska prokuratúra vzniesla obžalobu voči Slovákovi Jozefovi Roháčovi a jeho spoločníkovi z úkladnej vraždy a iných trestných činov. Agentúru MTI o tom dnes informovala samotná prokuratúra, podľa ktorej objednávateľ vraždy doposiaľ nie je známy. Podľa obžaloby Jozef Roháč pred 11. februárom 1998 bol neznámou osobou požiadaný, aby zavraždil maďarského podnikateľa Jánosa Fenyöa. Obžalovaný súhlasil so spáchaním vraždy a v príprave tohto trestného činu mu pomáhali Ladislav T. a Jozef H. Podľa prokuratúry Roháč, prezývaný tiež Potkan a Ladislav T. spáchali vraždu automatickou zbraňou s tlmičom. Spolu s Jozefom H. dlhšiu dobu sledovali podnikateľa. Obvinení 11. februára 1998 okolo 16.00 h išli za Fenyöom. V druhom budapeštianskom obvode na križovatke vrah vystúpil z vozidla a podnikateľa stojaceho pred semaformi zavraždil cez okno dávkou zo samopalu. Potom z miesta činu ušiel. Jozef Roháč na jednej z archívnych snímok. Autor: Foto pro Blesk - TV Joj Prokuratúra vzniesla obžalobu voči Jozefovi Roháčovi z trestného činu úkladnej vraždy, zneužitia zbrane a streliva. Ladislava T. obvinili z trestného činu napomáhania k úkladnej vražde a zneužitia zbrane i streliva. Prípad Jozefa H. a neznámeho objednávateľa vraždy prokuratúra oddelila. Maďarský Národný úrad vyšetrovania (NNI) vypočul začiatkom marca Jozefa Roháča v prípade bombového atentátu na budapeštianskej ulici Aranykéz v roku 1988 ako podozrivého. Pri bombovom útoku v centre Budapešti zomreli štyria ľudia a dvadsať bolo zranených. Polícia tvrdí, že za atentátom stál Jozef Roháč.Autor: ČTK Maďarská verejnoprávna televízia uviedla, že podľa vyšetrovateľov v roku 1988 uvedený Slovák v centre Budapešti spáchal bombový atentát na objednávku Tamása P. Obeťami výbuchu osobného vozidla značky Polski Fiat sa stali štyria ľudia, medzi nimi aj podnikateľ József Károly Boros, ktorý spolupracoval v naftových kauzách s políciou. Roháča zadržali vo februári 2011 na Slovensku na základe európskeho zatykača vydaného v Maďarsku. Od 18. apríla 2011 je vo vyšetrovacej väzbe v Maďarsku. Je známe, že často menil identitu a podobu.
15. marca 2013 - Sneh a ľad v Pilíši
https://www.facebook.com/media/set/?set=a.392030447562604.1073741827.147596498672668&type=1&l=3f6f6a86f0
Páči sa mi to
www.oslovma.hu